sagorsarker/bangla-wikipedia huggingface dataset:
আলী আকরাম শুভ

আলী আকরাম শুভ একজন বাংলাদেশী সঙ্গীত পরিচালক, যিনি অহংকার, ও সাথী রে, চন্দ্রগ্রহণ, খোদার পরে মা এর মত জনপ্রিয় চলচ্চিত্রে কাজ করেছেন। তিনি শ্রেষ্ঠ সঙ্গীত পরিচালক হিসেবে ২০০৮ এবং ২০১২ সালে দুইবার বাচসাস পুরস্কার লাভ করেন।
শুভ ২০০৪ সালে ভাইয়ের শত্রু ভাই চলচ্চিত্রে কাজের মাধ্যমে তার সঙ্গীত কর্মজীবন শুরু করেন। কিন্তু তার সাফল্যের চলচ্চিত্র ছিল চন্দ্রগ্রোহন, যার সুবাদে তিনি নিজেকে বাংলা চলচ্চিত্রে প্রতিষ্ঠিত করেন। পরবর্তীতে, এরপর থেকে তিনি প্রায় ৩০টির উপর চলচ্চিত্রে সঙ্গীত পরিচালনার কাজ করেছেন। ২০১২ সালে তিনি খোদার পরে মা চলচ্চিত্রের জন্য বাচসাস পুরস্কার লাভ করেন। এরপর তিনি অহংকার চলচ্চিত্রে কাজ করেন, যেখানে শাকিব খুব আলোচিত ছিলেন।
ব্রুনাইয়ে ইসলাম

ইসলাম হচ্ছে ব্রুনাইয়ের রাষ্ট্র ধর্ম, যার ৬৭ শতাংশ জনগণ মুসলিম, এমনকি বেশিরভাগ লোক মালয় বংশোদ্ভূত সুন্নি মুসলিম যারা শাফেয়ী মতাদর্শ অনুসরণ করে। অন্যান্য মুসলিম সম্প্রদায়ভুক্তদের মধ্যে অধিকাংশ মালয় ব্রুনাই, মালয় কেদায়ান (দেশীয় উপজাতি থেকে ধর্মান্তরিত) এবং চীনা ধর্মান্তরিতরা অন্তর্ভুক্ত।
১৫শ শতাব্দীতে যখন একজন মালয় মুসলিম সুলতান হিসেবে অভিষিক্ত হন, তখন থেকেই ইসলাম ধর্ম প্রতিষ্ঠিত হয়।
সুলতান ঐতিহ্যগতভাবে ইসলামী ঐতিহ্যকে সমর্থন করছিলেন, যদিও দায়িত্ব সাধারণত নিযুক্ত কর্মকর্তাদের উপর ন্যস্ত ছিল।
১৯৩০-এর দশক থেকে সুলতানরা মসজিদ নির্মাণ এবং ধর্ম বিষয়ক বিভাগের বিস্তৃতির সাথেসাথে ইসলামের ব্যাপক সামাজিক কল্যাণ ব্যবস্থা, যার মধ্যে হজ্জও অন্তর্ভুক্ত ছিল, এবং ইসলামকে উন্নীত করার জন্য ক্রমবর্ধমান তেলের রাজস্ব ব্যবহার করেছেন।
১৯৫৯-এর সংবিধান মোতাবেক ইসলামকে রাষ্ট্রধর্ম হিসেবে ঘোষণা করা হয়।
২০১৪ সালের ৩০শে এপ্রিল, সুলতান হাসানাল বলকিয়াহ ১লা মে ২০১৪ থেকে ব্রুনাইয়ে প্রথম ধাপে শরিয়া আইনকানুনকে বাস্তবায়ন এবং প্রয়োগের ঘোষণা দেন।
শিবার জেলা

শিবার জেলা (জনসংখ্যা: ২৫,৫৩২) আফগানিস্তানে বামিয়ান প্রদেশের পশ্চিমে অবস্থিত একটি জেলা। এটি মূলত পর্বতীয় অঞ্চলে অবস্থান করছে। জেলাটি শিবার গিরিপথকে অতিক্রম করে বামিয়ান থেকে কাবুল পর্যন্ত সকল ঋতুতে প্রধান সড়কে ২,৬৩৭ মিটার উচ্চতায় প্রধান গ্রাম শিবার অবস্থিত।
জেলাটি ঘান্দক গ্রামের নিকটবর্তী উত্তরের অংশ তাজিক গ্রামকে সংযুক্ত করেছে। এরমধ্যে রাস্তার পাশে টুপসি থেকে কোলো পর্যন্ত বেশ কিছু তাজিক গ্রাম লক্ষ্য করা যায়। তালিবানদের পতনের পর, এই গ্রামগুলিতে "ব্ল্যাক হ্যাট" নামে একদল হাজারা সেনাপতিদের নিকট থেকে হয়রানির শিকার হয়।
জন ট্রাভোল্টা

জন জোসেফ ট্রাভোল্টা (ইংরেজি: John Joseph Travolta, জন্ম: ১৮ই ফেব্রুয়ারি, ১৯৫৪) হলেন একজন মার্কিন অভিনেতা, চলচ্চিত্র প্রযোজক, নৃত্যশিল্পী ও গায়ক। তিনি ১৯৭০ এর দশকে "ওয়েলকাম ব্যাক, কটার" (১৯৭৫-১৯৭৯) টেলিভিশন ধারাবাহিক, এবং "স্যাটারডে নাইট ফিভার" (১৯৭৭) ও "গ্রিজ" (১৯৭৮) চলচ্চিত্রে অভিনয় করে পরিচিতি লাভ করেন। ১৯৮০ এর দশকে তার অভিনয় জীবন পতনের সম্মুখীন হয়, কিন্তু ১৯৯০ এর দশকে "পাল্প ফিকশন" (১৯৯৪) চলচ্চিত্র দিয়ে তিনি পুনরায় সফলতা অর্জন করেন। পরবর্তীতে তিনি "ফেস/অফ" (১৯৯৭), "সোর্ডফিশ" (২০০১), "ওয়াইল্ড হগ্‌স", এবং "হেয়ারস্পে" (২০০৭) চলচ্চিত্রে অভিনয় করেন।
ট্রাভোল্টা "স্যাটারডে নাইট ফিভার" ও "পাল্প ফিকশন" চলচ্চিত্রে তার ভূমিকার জন্য শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন। তিনি "গেট শর্টি" চলচ্চিত্রে অভিনয়ের জন্য শ্রেষ্ঠ সঙ্গীতধর্মী বা হাস্যরসাত্মক চলচ্চিত্র অভিনেতা বিভাগে গোল্ডেন গ্লোব পুরস্কার লাভ করেন এবং আরও ছয়টি গোল্ডেন গ্লোবের মনোনয়ন লাভ করেন। ২০১৪ সালে তিনি আন্তর্জাতিক চলচ্চিত্র অঙ্গনে অনন্য অবদানের জন্য আইফা পুরস্কার লাভ করেন। ২০১৬ সালে ট্রাভোল্টা "আমেরিকান ক্রাইম স্টোরি" ধারাবাহিকের প্রযোজক হিসেবে তার প্রথম প্রাইমটাইম এমি পুরস্কার লাভ করেন এবং এই ধারাবাহিকে রবার্ট শাপিরো চরিত্রে অভিনয়ের জন্য অপর একটি এমি ও গোল্ডেন গ্লোব মনোনয়ন লাভ করেন।
ট্রাভোল্টা ১৯৫৪ সালের ১৮ই ফেব্রুয়ারি নিউ জার্সির বার্জেন কাউন্টির অন্তর্গত এঞ্জেলউডে জন্মগ্রহণ করেন ও বেড়ে ওঠেন। তার পিতা সালভাটোর ট্রাভোল্টা (১৯১২-১৯৯৫) ছিলেন একজন মার্কিন ফুটবল খেলোয়াড়, যিনি পরবর্তীতে টায়ার বিক্রয়কর্মী ও পরে একটি টায়ার কোম্পানির অংশীদার হন। তার মাতা হেলেন সেসিলিয়া (প্রদত্ত নাম: বার্ক, ১৯১২-১৯৭৮) ছিলেন একজন অভিনেত্রী ও গায়িকা, যিনি বেতার ভোকাল দল "দ্য সানশাইন সিস্টার্স"-এ গান পরিবেশন করতেন এবং একটি হাই স্কুলের নাট্য ও ইংরেজি শিক্ষকতা পেশা যোগদানের পূর্বে অভিনয় ও পরিচালনা করতেন। তিনি তার পিতামাতার ছয় সন্তানের মধ্যে সর্বকনিষ্ঠ। তার ভাইবোনেরা হলেন জোই, এলেন, অ্যান, মার্গারেট, ও স্যাম ট্রাভোল্টা। তার সকলেই অভিনয়ের সাথে সম্পৃক্ত। তার পিতা ছিলেন ইতালির সিসিলির গদরানো থেকে আগত দ্বিতীয় প্রজন্মের ইতালীয় মার্কিন এবং তার মাতা ছিলেন আইরিশ মার্কিন। ট্রাভোল্টার শৈশব কাটে আইরিশ-মার্কিন পরিবেশে এবং তিনি বলেন যে তার পারিপার্শ্বিক পরিবেশ পূর্ব থেকে আইরিশ সংস্কৃতিপূর্ণ ছিল। তিনি রোমান ক্যাথলিক হিসেবে বেড়ে ওঠেন, কিন্তু ১৯৭৫ সালে সাইন্টোলজিতে ধর্মান্তরিত হন। ট্রাভোল্টা ডোয়াইট মোরো হাই স্কুলে পড়াশুনা করেন, কিন্তু ১৯৭১ সালে ১৭ বছর বয়সে সেখান থেকে ড্রপ আউট হন।
প্রচেত গুপ্ত

প্রচেত গুপ্ত (১৪ অক্টোবর ১৯৬২) একজন বাঙালি সাহিত্যিক এবং সাংবাদিক। ২০০৭ খ্রিষ্টাব্দে পরিচালক তরুণ মজুমদার তার 'চাঁদের বাড়ি' উপন্যাসটি অবলম্বনে একটি বাঙলা চলচ্চিত্র তৈরি করেন। ২০১১ খ্রিষ্টাব্দে তার 'চোরের বউ' গল্পটি অবলম্বনে পরিচালক শেখর দাস 'নেকলেস' নামের একটি চলচ্চিত্র তৈরি করেন। তিনি সমকালীন বাংলা সাহিত্যের একটি পরিচিত নাম। তার কিছু গল্প হিন্দি, ওড়িয়া এবং মারাঠি ভাষাতে অনূদিত হয়েছে। তিনি বাংলা পত্রিকা যেমন 'উনিশ কুড়ি', 'সানন্দা' এবং 'দেশ'-এর নিয়মিত লেখক।
২০২২ সালের ডিসেম্বরে গুপ্তকে এবিপি আনন্দ সেরা বাঙালি পুরস্কারে ভূষিত করে।
প্রচেত গুপ্তর জন্ম কোলকাতার বাঙ্গুর অ্যাভিনিউতে একটি বৈদ্য পরিবারে। তিনি বাঙ্গুর বয়েজ স্কুলে পড়াশোনা করেছিলেন। তিনি ছোটবেলা থেকেই লেখালেখি আরম্ভ করেন। মাত্র বারো বছর বয়েসে তার প্রথম গল্প আনন্দমেলা পত্রিকায় প্রকাশিত হয়। তিনি কলকাতা বিশ্ববিদ্যালয়ের অধীনে স্কটিশ চার্চ কলেজ থেকে অর্থনীতিতে স্নাতক হন।
প্রচেত গুপ্তর প্রথম উপন্যাস 'আমার যা আছে' ২০০৪ খ্রিষ্টাব্দে আনন্দলোক পত্রিকায় প্রকাশিত হয়। তার প্রথম শিশুদের জন্য লেখা উপন্যাস 'লাল রঙের চুড়ি' একই বছরে আনন্দমেলায় প্রকাশিত হয়েছিল।
স্কাই জ্যাকসন

স্কাই জ্যাকসন (জন্ম এপ্রিল ৮, ২০০২) হলেন একজন মার্কিন শিশু অভিনয় শিল্পী। তিনি জনপ্রিয় মার্কিন শিশুতোষ চ্যানেল ডিজনি চ্যানেল-এ প্রচারিত হাস্যরসমূলক ধারাবাহিক "জেসি"-এ তার ভূমিকা "জুরি রস" এর জন্য বিশেষ ভাবে পরিচিত, এছাড়াও বর্তমানে তিনি ডিজনি চ্যানেলে প্রচারিত হাস্যরসাত্বক দৃশ্যকাব্যের ধারাবাহিক "বাংক'ড"-এ অভিনয় করছেন।
জ্যাকসনের জন্ম, ২০০২ সালের ৮ই এপ্রিল মার্কিন যুক্তরাষ্ট্রের নিউ ইয়র্ক রাজ্যের নিউ ইয়র্ক শহর-এ। তিনি তার কর্মজীবন শুরু করেন একজন শিশু মডেল হিসেবে বহুসংখ্যক জাতীয় বিজ্ঞাপনে কাজ হাজির হওয়ার মাধ্যমে, যেগুলোর মধ্যে ব্যান্ড-এইড ব্যান্ডেজের বিজ্ঞাপনও অন্যতম ছিল।
তার প্রথম মূথ্য ভূমিকায় অভিনয় করা চরিত্রটি ছিল ২০০৭ সালে মুক্তিপ্রাপ্ত মার্কিন স্বাধীন চলচ্চিত্র "লিবার্টি এইড"-এ, পরববর্তীতে এর পর তিনি ২০০৮ সালে মার্কিন টেলিভিশন চ্যানেল এফেক্স-এ প্রচারিত হাস্যরস ধারাবাহিক "রেসকিউ মি"-এ একটি পর্বে অভিনয় করেন, এছাড়াও ২০০৯ সালে মুক্তি পাওয়া মার্কিন রোমান্টিক এবং হাস্যরস দৃশ্যকাব্যের চলচ্চিত্র "দ্য রিবাউন্ড" এ অভিনয় করেছেন। ২০০৯ সালে তিনি জনপ্রিয় মার্কিন শিশুতোষ চ্যানেল নিকেলোডিয়ন-এ প্রচারিত প্রাক-বিদ্যালয় অ্যানিমেশন ভিত্তিক ধারাবাহিক "বাবল গাপিস" এর অভিনয় শিল্পীদের একজন সদস্য ছিলেন, যেখানে তিনি লিটল ফিশ নামক চরিত্রে অভিনয় করেন। ২০১০ সাল থেকে ২০১১ সাল পযন্ত তিনি, "টিম উমিজুমি", "রয়্যাল পেইন্স", এবং "বর্ডওয়াক এম্পায়্যার"-এর মত জনপ্রিয় ধারাবাহিক গুলোতে অতিথি শিল্পীর ভূমিকায় অভিনয় করেছেন। এছাড়াও তিনি ২০১১ সালে মুক্তিপ্রাপ্ত মার্কিন চলচ্চিত্র "আর্থার" এবং জনপ্রিয় মার্কিন চলচ্চিত্র "দ্য স্মার্ফস"-এ ছোট ভূমিকায় অভিনয় করেছেন।
২০১১ সালে তিনি, তিনি জনপ্রিয় মার্কিন শিশুতোষ চ্যানেল ডিজনি চ্যানেল এর হাস্যরসমূলক ধারাবাহিক জেসি-এ "জুরি রস" ভূমিকায় অভিনয় করা শুরু করেন। ২০১৪ সালে তিনি, ডিজনি চ্যানেলের মালিকানা ভিত্তিক চ্যানেল ডিজনি এক্সডি-এ প্রচারিত অ্যানিমেশন ভিত্তিক ধারাবাহিক "আলটিমেট স্পাইডার-ম্যান"-এর একটি পর্বে অতিথি শিল্পী হিসেবে অভিনয় করেন। ২০১৫ সালে, ডিজনি চ্যানেলের নতুন হাস্যরস ধারাবাহিক "বাংক'ড" ঘোষিত হয়, যেটি তাদের হাস্যরস ধারাবাহিক "জেসি" এর একটি কালক্রমভিত্তিক ধারাবাহিক, ধারাবাহিকটিতে জ্যাকসন তার ভূমিকা "জুরি রস" হিসেবেই অভিনয় পুনরাবৃত্তি করেন।
মোহাম্মদ একরামুল করিম চৌধুরী

মোহাম্মদ একরামুল করিম চৌধুরী (জন্ম: ৯ জুন ১৯৬২) হলেন বাংলাদেশের একজন রাজনীতিবিদ। তিনি নবম জাতীয় সংসদ নির্বাচন, ২০০৮ এ প্রথম সংসদ সদস্য নির্বাচিত হন।
মোহাম্মদ একরামুল করিম চৌধুরী ১৯৬২ সালের ৯ জুন তৎকালীন পূর্ব পাকিস্তানের নোয়াখালীতে জন্মগ্রহণ করেন। তার পিতার নাম মোহাম্মদ ইদ্রিছ মিয়া এবং মাতা রৌশন আরা বেগম।
মোহাম্মদ একরামুল করিম চৌধুরী ২০০৮ সালের ২৯ ডিসেম্বর অনুষ্ঠিত নবম জাতীয় সংসদ নির্বাচনে তিনি প্রথমবারের মত সংসদ সদস্য নির্বাচিত হন, এবং পরবর্তীতে দশম,একাদশ ও দ্বাদশ জাতীয় সংসদ নির্বাচনে তিনি পুনরায় সংসদ সদস্য নির্বাচিত হন। ২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
আয়েশা ফেরদাউস

আয়েশা ফেরদাউস হলেন বাংলাদেশের একজন রাজনীতিবিদ ও ২৭৩ নং (নোয়াখালী-৬) আসনের সাবেক জাতীয় সংসদ সদস্য। তিনি ২০১৪ সালের ৫ জানুয়ারি তারিখে অনুষ্ঠিত দশম জাতীয় সংসদ নির্বাচনে প্রথম বারের মতো সংসদ সদস্য হন।
আয়েশা ফেরদাউস নোয়াখালীতে ৭ এপ্রিল ১৯৬১ সালে জন্মগ্রহণ করেন। তার স্বামীর নাম মোহাম্মদ আলী।
অবকাঠামো প্রকৌশল

অবকাঠামো প্রকৌশল হচ্ছে পুরকৌশলের একটি শাখা, যেখানে অবকাঠামো প্রকৌশলীদেরকে প্রশিক্ষিত করা হয় যেন তারা ইমারত ও অন্যান্য অবকাঠামো সম্বন্ধে অনুধাবন, পূর্বানুমান, এবং শক্তিমাত্রা-স্থায়িত্ব-দৃঢ়তা ইত্যাদি বিষয়ক হিসাব-নিকাশ করতে পারেন। ভৌত পদার্থবিদ্যার সূত্র ও অভিজ্ঞতালব্ধ জ্ঞানের ভিত্তিতেই অবকাঠামো প্রকৌশলের তত্ত্ব প্রতিষ্ঠিত।
ভবন, গৃহ, রাস্তাঘাট, সেতু, কালভার্ট ইত্যাদি নির্মাণ, নকশা প্রণয়ন ও গাণিতিক হিসাবাদি সম্পন্ন করণই অবকাঠামো প্রকৌশলীর প্রধান কাজ। সাশ্রয়ী মূল্যে সর্বোচ্চ মান সম্পন্ন ও টেকসই অবকাঠামো তৈরি করাই তার প্রধান কাজ।
অবকাঠামো প্রকৌশলে মূলত একটি স্থাপনার গাঠনিক উপযুক্ততা সম্বন্ধে বিশদে পাঠদান করা হয়। এর পাঠক্রমের মধ্যে আছেঃ
১। সাধারণ বলবিদ্যা
২। নির্মাণ বিদ্যা
৩। প্রকৌশল বিষয়ক উপাদান
৪। নির্মাণ সামগ্রী
৫। আর সি সি (রিইনফোর্সড সিমেন্ট কংক্রিট)
৬। ইস্পাতজাত অবকাঠামো
৭। স্থাপনার গাঠনিক উপযুক্ততা
<nowiki>*</nowiki> ভার
<nowiki>*</nowiki> ওজন
<nowiki>*</nowiki> মোমেন্ট বা ভ্রামক
অবকাঠামো প্রকৌশলী হতে হলে চার বছর মেয়াদী পুরকৌশলে স্নাতক সম্পন্ন করতে হবে। সমাপনী বর্ষে পুরকৌশলের এই অবকাঠামো প্রকৌশল বিভাগে বিশেষায়িত অধ্যয়ন করতে হবে এবং গবেষণামূলক অভিসন্দর্ভপত্র প্রকাশ করতে হবে। পরবর্তীতে, স্নাতকোত্তরও করা যায় এ বিভাগে। বিশ্বের প্রায় সব প্রকৌশল ও কারিগরি বিশ্ববিদ্যালয়ে এ বিষয়ে পাঠক্রম অন্তর্ভুক্ত আছে। বাংলাদেশে বুয়েট সহ রুয়েট, কুয়েট, চুয়েট, আই.ইউ.টি এবং বেসরকারি বিশ্ববিদ্যালয়ের মধ্যে আহসানউল্লাহ বিজ্ঞান ও প্রযুক্তি বিশ্ববিদ্যালয়, প্রেসিডেন্সি বিশ্ববিদ্যালয়, এশিয়া প্যাসিফিক বিশ্ববিদ্যালয় প্রভৃতি জায়গায় এ বিষয়ে পাঠদান করা হয়।
মিথুন (গীতিকার)

মিথুন শর্মা (জন্মঃ ১১ জানুয়ারী ১৯৮৫) মিথুন নামেও পরিচিত। তিনি একজন ভারতীয় সুরকার, গায়ক এবং গীতিকার।
মিথুন ২০১৩ সালের বলিউডের প্রেম ভিত্তিক চলচ্চিত্র আশিকি ২ এর বিখ্যাত হিন্দি গান তুম হি হো সুরস্রষ্টা হিসেবে সর্বাধিক সুপরিচিত। গানটি সমালোচকদের পাশাপাশি শ্রোতাদের দ্বারা প্রশংসিত হয়েছিল এবং কয়েক সপ্তাহ ধরে বিভিন্ন ভারতীয় সংগীত নিয়ে আলোচনাভিত্তিক তালিকার শীর্ষে ছিল। মিথুন শ্রেষ্ঠ সঙ্গীত পরিচালনার জন্য ফিল্মফেয়ার পুরস্কার পেয়েছেন, এবং ২০১৪ সালে ৫৯ তম ফিল্মফেয়ার অ্যাওয়ার্ডস-এর সেরা গীতিকারের জন্য মনোনয়ন পান। তিনি ইউটিউবে সর্বাধিক স্ট্রিমড হিন্দি গান "সানাম রে" লিখেছেন এবং সুর করেছেন। ২০১৬ সালে গ্লোবাল ইন্ডিয়ান মিউজিক অ্যাকাডেমি অ্যাওয়ার্ডস এ "২০১৬ এর সর্বাধিক স্ট্রিমড গানের" স্রষ্টা হিসেবে তিনি পুরস্কার পান।
মিথুন সঙ্গীতশিল্পী পরিবারে জন্মগ্রহণ করেন। তার পিতামহ পণ্ডিত রাম প্রসাদ শর্মা হাজার হাজার শিক্ষার্থীকে সঙ্গীতজ্ঞান প্রদান করেছেন, যাদের মধ্যে অনেকেই পরবর্তীতে বিখ্যাত সংগীতশিল্পী হন। তার পিতা নরেশ শর্মা বাদ্যযন্ত্র ব্যবস্থার একজন পেশাদার বিশেষজ্ঞ ছিলেন, প্রায় দুই শতাধিক চলচ্চিত্রের শীর্ষস্থানীয় সুরকারদের সঙ্গে তিনি কাজ করেছেন।
মিথুন এগারো বছর বয়সে সঙ্গীত শিখতে শুরু করেন। যেহেতু তার পিতা ব্যস্ত থাকতেন, তাই তিনি তার সন্তানকে প্রশিক্ষিত জ্ঞানী লোকদের কাছে পাঠিয়েছিলেন। তার পিতা তাকে ঘনিষ্ঠভাবে তার গানের চর্চা পর্যবেক্ষণ করতেন এবং প্রায়ই তিনি মিথুনের সৃষ্টি করা সুর শুনতেন।
ঐশ্বর্যা সখুজা

ঐশ্বর্যা সখুজা হচ্ছেন একজন ভারতীয় মডেল ও অভিনেত্রী। তিনি ২০০৬ সালে মিস ইন্ডিয়ার চূড়ান্ত প্রতিযোগী ছিলেন। ২০১০ সালে, তিনি সনি টিভিতে সম্প্রচারিত ধারাবাহিক সাস বিনা সসুরালে টোস্টি চরিত্রে অভিনয় করেছেন। তিনি অমিতাভ বচ্চনের উপস্থাপনায় জনপ্রিয় কুইজ প্রতিযোগিতা কৌন বনেগা ক্রোড়পতির ৪র্থ আসরের একটি পর্বে একজন অতিথি হিসেবে উপস্থিত হয়েছেন। তিনি ম্যায় না বোলুঙ্গিতে অভিনয় করেছেন। তিনি ২০১৭ সালে, সাব টিভিতে সম্প্রচারিত ত্রিদেবিয়ায় অভিনয় করেছেন।
তিনি ২০১৪ সালের ৫ই ডিসেম্বর তার দীর্ঘকালীন প্রেমিক রোহিত নাগের সাথে বিবাহ বন্ধনে আবদ্ধ হন।
ব্রুনাইয়ে গর্ভপাত

ব্রুনাইয়ে গর্ভপাত কেবলমাত্র একজন মহিলার জীবন বাঁচানোর ক্ষেত্রে বৈধ। ব্রুনাইয়ে, কোন মহিলা যদি স্বেচ্ছায় গর্ভপাত করে থাকেন, তবে জেলখানায় সাত বছর পর্যন্ত কারাভোগ করতে পারেন। যে কেউ গর্ভপাত করলে তার জন্য শাস্তি ১০-১৫ বছর করা হয়েছে।
২০১৪ সালে, ব্রুনাই সরকার গর্ভপাতের শাস্তি প্রদান করতে শরিয়াহ ফৌজদারি আইন প্রয়োগের মাধ্যমে পাথর ছুড়ে মৃত্যুদণ্ড কার্যকর করার বিধান জারি করে। এই আইনটি মূলত ২০১৬ সালে বাস্তবায়িত হওয়ার কথা ছিল, যদিও এটি ২০১৮ সালের মধ্যে বাস্তবায়িত হবে বলে আশা করা হচ্ছে। ২০১৬ সালে, গর্ভপাতনাশক ঔষধ সেবন করে ২২ বছর বয়সী এক নারীকে গর্ভপাতের জন্য ৭ বছরের জেল দেয়া হয়।
প্রবোধ দাশগুপ্ত

প্রবোধ দাশগুপ্ত (১৯০০ - ১৬ এপ্রিল, ১৯৭৪) একজন বাঙালি ব্রিটিশ বিরোধী স্বাধীনতা আন্দোলনকারী ও সাংবাদিক। পরাধীন বাংলাদেশেও নির্যাতন ও কারাবাস ভোগ করেন।
প্রবোধ দাশগুপ্ত ব্রিটিশ ভারতের ঢাকা বিক্রমপুরে জন্মগ্রহণ করেন। মাত্র ১৫ বছর বয়েসে প্রফুল্ল দাশগুপ্তের প্রেরণায় অনুশীলন সমিতিতে যোগ দিয়েছিলেন তিনি। বিখ্যাত কুমিল্লা ভিক্টোরিয়া কলেজ থেকে বি এ পাশ করে ১৯২৮ সালে অভয় আশ্রমে যোগ দেন। বিভিন্ন সময় স্বাধীনতা সংগ্রামে অংশগ্রহণের কারণে কয়েকবার জেলে যান। দেশভাগের পরেও তিনি পূর্ব পাকিস্তানে থেকে যান এবং অভয় আশ্রমের সম্পাদক হিসাবে কাজ করতে থাকেন। ভারতের নামকরা পত্রিকা লোকসেবক, দ্য হিন্দু, হিন্দুস্থান টাইমস এর সম্মানিত অবৈতনিক সাংবাদিক ছিলেন তিনি। বাংলাদেশ স্বাধীন হয়ার পূর্বে তিনি পাকিস্তানি শাসনে নির্যাতন ও কারাবাস ভোগ করেছেন।
মামুনুর রশীদ কিরন

মামুনুর রশীদ কিরন (জন্ম: ২০ এপ্রিল ১৯৬১) বাংলাদেশের একজন রাজনীতিবিদ যিনি নোয়াখালী-৩ আসনের সাবেক সংসদ সদস্য।
মোঃ মামুনুর রশীদ কিরন ২০ এপ্রিল ১৯৬১ সালে তৎকালীন পূর্ব পাকিস্তানের নোয়াখালীর বেগমগঞ্জ উপজেলার নাজিরপুরের সিকদার বাড়ীতে জন্মগ্রহণ করেন। তার পিতার নাম এ. বি. এম. জয়নাল আবেদিন এবং মাতা ছেতারা বেগম। তার বাবা এড. জয়নাল আবেদীন কলকাতা ইসলামিয়া কলেজে (বর্তমানে মৌলানা আজাদ কলেজ) থাকাকালীন জাতীয় সংসদের সাবেক স্পিকার আবদুল মালেক উকিলের রুমমেট ছিলেন।[<nowiki>৫]</nowiki>
কিরন ২০১৪ সালের দশম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে নোয়াখালী-৩ আসন থেকে সংসদ সদস্য নির্বাচিত হন। ২০১৮ সালের একাদশ জাতীয় সংসদ নির্বাচনে তিনি পুনরায় সংসদ সদস্য নির্বাচিত হন।
২০২৪ সালের দ্বাদশ জাতীয় সংসদ নির্বাচনে তিনি আবার পুনরায় তৃতীয়বারের মতো সংসদ সদস্য নির্বাচিত হন।
২০০৮ সালের নবম জাতীয় সংসদ নির্বাচনে তিনি নোয়াখালী-৩ আসন থেকে স্বতন্ত্র প্রার্থী হিসেবে দ্বিতীয় হয়ে ছিলেন।
মোরশেদ আলম

মোরশেদ আলম (জন্ম: ২৯ মার্চ ১৯৫০) হলেন বাংলাদেশের রাজনীতিবিদ ও শিল্পউদ্যোক্তা ব্যবসায়ী। তিনি নোয়াখালী-২ আসনের সংসদ সদস্য। তিনি ন্যাশনাল লাইফ ইনস্যুরেন্স কোম্পানির ও মার্কেন্টাইল ব্যাংকের চেয়ারম্যান।
মোরশেদ আলম ১৯৫০ সালের ২৯ মার্চ তৎকালীন পূর্ব পাকিস্তানের নোয়াখালীতে জন্মগ্রহণ করেন। তার পিতার নাম ইদ্রিছ মিয়া এবং মাতা তাহেরা বেগম।
তিনি তার দুলাভাই এর হাত ধরে প্লাস্টিক ব্যবসায় যোগদান করে বেঙ্গল গ্রুপ অব ইন্ডাস্ট্রিজ ও আরটিভির চেয়ারম্যান হন। তিনি রফতানিমুখী প্লাস্টিক, গার্মেন্টস, ক্যামিকেল, ফুড প্রসেসিং শিল্পসহ বিভিন্ন ব্যবসায় জড়িত। তিনি ন্যাশনাল লাইফ ইনস্যুরেন্স কোম্পানির ও বেঙ্গল ব্যাংক ও মার্কেন্টাইল ব্যাংকের চেয়ারম্যান।
এছাড়াও তিনি নোয়াখালীর বানিজ্যিক শহর চৌমুহনীতে মোরশেদ আলম কমপ্লেক্সের চেয়ারম্যান।
মোরশেদ ২০১৪ সালের দশম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে নোয়াখালী-২ আসন থেকে সংসদ সদস্য নির্বাচিত হন। ২০১৮ সালের একাদশ জাতীয় সংসদ নির্বাচনে তিনি একই আসন থেকে পুনরায় নির্বাচিত হন। ২০২৪ সালের দ্বাদশ জাতীয় সংসদ নির্বাচনে তিনি একই আসন থেকে পুনরায় নির্বাচিত হন।
কৃষ্ণ কিশোর চাকমা

কৃষ্ণকিশোর চাকমা (১৪ জুলাই, ১৮৯৫ - ১৯৩৫) পার্বত্য চট্টগ্রামে শিক্ষা বিস্তারে পথিকৃৎ ছিলেন। তিনি কেরেতকাবা মোনতলা,নানিয়ারচর উপজেলায় রাঙ্গামাটির জেলায় ১৪ জুলাই, ১৮৯৫ সালে জন্মগ্রহণ করেন।
কৃষ্ণ কিশোর চাকমা ১৯১৯ খ্রিষ্টাব্দে চট্টগ্রামের চট্টগ্রাম কলেজ থেকে স্নাতক ডিগ্রী অর্জন করেন।
কৃষ্ণ কিশোর চাকমা ১৯২০ খ্রিষ্টাব্দে সাব-ইন্সপেক্টর শিক্ষা দপ্তরের স্কুল পরিদর্শক পদে যোগদান করেন। তিনি এ পদে থেকে ক্ষান্ত থাকেননি পাহাড়ে শিক্ষা বিস্তার ও শিক্ষা প্রতিষ্ঠান গড়ার লক্ষ্যে স্থানীয়দের উদ্বুদ্ধ করেন। বাবা সুন্দরবি চাকমা ও মা চানমুনি চাকমার ঘরে তিন ছেলের মধ্যে কৃষ্ণকিশোর সবার বড়। অন্য দু’ভাই হরকিশোর চাকমা ও চিত্তকিশোর চাকমা। প্রথমদিকে তাদের পরিবার পাহাড়ের পাদদেশে মাওরুমমাওরুম ছড়ার উৎপত্তি যেখানে সেই সত্তা-ধুরুং নামের এলাকায় ছিল, পরবর্তীতে তারা মহাপ্রুম এলাকায় চলে যান। শিক্ষানুরাগী ও অধিকার সচেতন হিসেবে কৃষ্ণ কিশোর ছিলেন এক আদর্শিক মডেল। সামন্তীয় বেড়াজাল থেকে বের হতে তিনি কখনো সমাজের গোষ্ঠীপতিদের সাথে আপোস করেন নি। বিচক্ষণ, দূরদর্শী, চিন্তাশীল, আপোসহীন ও প্রতিজ্ঞাব্ধ হয়ে পার্বত্য চট্টগ্রামে শিক্ষা মশাল প্রজ্জ্বলন করেন।
তার মেজ ভাই হরকিশোর চাকমাও ছিলেন শিক্ষক। সমাজসেবক হিসাবে খ্যাত আরেক ছোট ভাই চিত্তকিশোর চাকমাও শিক্ষকতাকেই পেশা হিসাবে বেছে নিয়েছিলেন। ষাটের দশকে তিনি ছোট মহাপ্রুম মাধ্যমিক স্কুলসহ কয়েকটি শিক্ষা প্রতিষ্ঠান প্রতিষ্ঠায় উদ্যোক্তার অগ্রনী ভূমিকা রাখেন। চিত্তকিশোর চাকমার ৩ ছেলে ও ১মেয়ে যথাক্রমে মানবেন্দ্র নারায়ণ লারমা(মঞ্জু),জ্যোতিপ্রভা লারমা, শুভেন্দু প্রভাস লারমা ও জ্যোতিরিন্দ্র বোধিপ্রিয় লারমা(ওরফে) সন্তু লারমা। পাহাড়ে শিক্ষা বিস্তারে কখনো সাইকেল চালিয়ে কখনো পায়ে হেঁটে আদিবাসী জনগোষ্ঠীর ঘরে ঘরে গিয়ে ছেলেমেয়েদের পড়ালেখায় উদ্বুদ্ধ করতেন। গ্রামের মুরুব্বী ও অভিভাবকদের সাথে নিয়ে স্কুলে সন্তান-সন্ততিদের পাঠাতে বৃত্তি প্রদান করতেন। তার ঐকান্তিক অবদান ১৯২২ সালে মগবান ইউপি স্কুল,সুবলং খাগড়াছড়ি ইউপি স্কুল, ১৯২৩ সালে মহাপ্রুম এমই স্কুল, রামগড় এমই স্কুল,পানছড়ি এমই স্কুল, দিঘীনালা এমই স্কুল এবং তুলাবান এমই স্কুল এই বিদ্যালয়গুলো প্রতিষ্ঠা পায়।
মরনোত্তর সম্মাননাঃ ২০০১ খ্রিষ্টাব্দ তারিখে পার্বত্য চট্টগ্রামে শিক্ষা বিস্তারে বিশেষ অবদানের জন্য রাঙ্গামাটি পার্বত্য জেলা পরিষদ থেকে বিশেষ সম্মাননা হিসেবে মরনোত্তর সম্মাননা প্রদান করা হয়।
১৯৩৫ খ্রিষ্টাব্দে যক্ষ্মারোগে আক্রান্ত হয়ে পরলোকগমণ করেন।
এইচ. এম. ইব্রাহিম

এইচ. এম. ইব্রাহিম (জন্ম: ৬ সেপ্টেম্বর ১৯৫৮) হলেন বাংলাদেশের একজন রাজনীতিবিদ ও ২৬৮ নং (নোয়াখালী-১) আসন থেকে নির্বাচিত জাতীয় সংসদ সদস্য। তিনি ২০১৪ সালের ৫ জানুয়ারি অনুষ্ঠিত দশম জাতীয় সংসদ নির্বাচনে প্রথম “সংসদ সদস্য” নির্বাচিত হন।
তিনি তার নির্বাচনী এলাকার অন্তর্ভুক্ত ৭নং বজরা ইউনিয়ন পরিষদকে নোয়াখালী-২ নির্বাচনী এলাকায় অন্তর্ভুক্ত করতে নির্বাচন অফিসে আবেদন করলে নির্বাচন অফিস সে অনুসারে অন্তর্ভুক্ত করে গেজেট প্রকাশ করে, যার পরিপ্রেক্ষিতে পরবর্তীতে বিতর্কের সৃষ্টি হয়।
এইচ. এম. ইব্রাহিম ১৯৫৮ সালের ৬ সেপ্টেম্বর তৎকালীন পূর্ব পাকিস্তানের নোয়াখালীতে জন্মগ্রহণ করেন। তার পিতার নাম আবদুল ওহাব এবং মাতা তৈয়বা খাতুন।
ব্রুনাই দারুসসালাম সামুদ্রিক জাদুঘর

ব্রুনাই দারুসসালাম সামুদ্রিক জাদুঘর () হচ্ছে ব্রুনাইয়ের কটা বাটুতে অবস্থিত একটি জাদুঘর।
এই জাদুঘরটির অবস্থান কটা বাটুর ঐতিহাসিক এলাকাতে। মালয় প্রযুক্তি জাদুঘর থেকে এই স্থাপনাটিতে কয়েক মিনিটে হেঁটে যাওয়া যায়।
জাদুঘরটির নির্মাণকাজ ২০০৬-এর ডিসেম্বরে শুরু হয়ে ২০০৮ সালের কিছু দিনের মধ্যে শেষ হয়। যাইহোক, স্থবিরতার কবলে পড়ে এটিকে সাত বছর পর সর্বসাধারণের জন্য খুলে দেয়া হয়। জাদুঘরটি সরকারিভাবে আল মুহতাদি বিল্লাহয়ের দ্বারা ২৩ মার্চ, ২০১৫ সালে উদ্বোধন করা হয়। এর নির্মাণে প্রায় পাঁচ কোটি ব্রুনাই ডলার ব্যয় করা হয়।
জাদুঘরটিতে তিনটি গ্যালারী রয়েছে। দুটি গ্যালারী স্থায়ীভাবে প্রদর্শনের জন্য থাকলে তৃতীয়তটি ক্ষণস্থায়ীভাবে প্রদর্শনে ব্যবহার করা হয়।
আণবিক কক্ষক

রসায়নে আণবিক কক্ষপথ বলতে একটি গাণিতিক ফাংশন বোঝায় যা দ্বারা একটি অণুতে ইলেক্ট্রনের তরঙ্গধর্মি আচরণ বর্ণিত হয়। এই ফাংশনটি একটি বিশেষ এলাকায় ইলেক্ট্রনের অবস্থানের সমভাব্যতা নির্ণয়ে ব্যবহৃত হয়। রবার্ট এস মালিকেন ১৯৩২ সালে কক্ষপথ শব্দটি এক ইলেক্ট্রন তরঙ্গ ফাংশনের জন্য বিজ্ঞানমহলে উল্ল্যেখ করেন। প্রাথমিক পর্যায়ে কক্ষপথ শব্দটি গাণিতিক ফাংশন এর বিস্তার বোঝাতে ব্যবহৃত হয়। প্রতিটি পরমাণুতে কক্ষপথ পারমাণবিক অরবিটাল ও সংকরায়িত অরবিটাল মিলে গঠিত হয়। পরিমাণগত ভাবে এদের হার্টিই-ফক মেথড দ্বারাও গণণা করা যায়।
অণুতে আণবিক কক্ষপথ ঐ কক্ষপথে অবস্থানরত ইলেক্ট্রনের খুজে পাওয়ার সম্ভাব্য জায়গা গুলো উপস্থাপন করে। আণবিক কক্ষপথ হল পারমাণবিক অরবিটালের সংমিশ্রণ যা একটি পরমাণুতে ইলেক্ট্রনের‌ যথাসম্ভব অধিক নির্ভুল অবস্থান বের করে দিতে পারে। যদি দুটি ইলেক্ট্রন একই অরবিটালে অবস্থান করে তখন পউলির নীতি অনুসারে তাদের আক্ষিক ঘূর্ণন উল্টো হবে।
পারমাণবিক অরবিটালের অনুমিত মিথস্ক্রয়ার ফলে আণবিক কক্ষপে উদ্ভব হয়। এটা সম্ভব হয় যখন পারমাণবিক অরবিটালগুলোর প্রতিসমতা পরস্পরের সহিত সংগতিপূর্ণ হয়। পারমাণবিক অরবিটাল মিথস্ক্রয়াগুলোর কার্যকারিতা দুটি পারমাণবিক অরবিটালের অধিক্রমণ দ্বারা নির্ণিত হয় এবং অবশ্যই এদের শক্তিমাএা কাছাকাছি হতে হবে। পরিশেষে আণবিক কক্ষপথ সংখ্যা ও মোট পারমাণবিক কক্ষপথ সংখ্যা(যা অণু গঠন করে) এক হত হবে।
পলাশী মনুমেন্ট

পলাশী মনুমেন্ট বা পলাশী স্মৃতিস্তম্ভ হল ঐতিহাসিক পলাশীর যুদ্ধর স্মৃতিতে প্রোথিত একটি স্মারকস্তম্ভ যা পশ্চিমবঙ্গ রাজ্যের নদীয়া জেলায় পলাশীতে অবস্থিত। বর্তমানে এই স্মারকটি ভারতীয় পুরাতত্ব সর্বেক্ষণের অধীন। ২০০৭ সালে যুদ্ধের ২৫০ বছর পূর্তি উপলক্ষ্যে ভারত-বাংলাদেশ-পাকিস্তান পিপলস ফোরাম কর্তৃক এই মনুমেন্টের পাশে নবাব সিরাজউদ্দৌলার মূর্তি স্থাপিত হয়েছে। ১৭৫৭ সালের ২৩ জুন পলাশীর প্রান্তরে ইংরেজদের সাথে নবাব সিরাজউদ্দৌলার যুদ্ধে বিশ্বাসঘাতকতার ফলে নবাববাহিনীর সর্বাত্মক পরাজয় ঘটে এই স্থান ১৮৮৩ সালে ব্রিটিশ সরকার প্রথম একটি মনুমেন্ট তৈরি করেন। লর্ড কার্জনের আদেশে ১৯০৯ সালে আরেকটি স্মৃতিস্তম্ভ তৈরি হয়েছিল ইংরেজদের বিজয় স্মারক হিসেবে যা বর্তমানে নদীগর্ভে তলিয়ে গেছে।
এই স্মারকটি ভাগীরথী নদীর তীরে, পলাশী রেলওয়ে স্টেশন থেকে ৭ কিলোমিটার দূরে অবস্থিত। কলকাতা থেকে এই জায়গাটি প্রায় ১৫০ কিমি দূরত্বে অবস্থান করে। এই স্থানটি পলাশীর যুদ্ধক্ষেত্র নামে পরিচিত হলেও মূল যুদ্ধক্ষেত্রের অনেকটা অংশই গঙ্গায় ভাঙনের ফলে তলিয়ে গিয়েছে। বর্তমানে পলাশী মনুমেন্টকে কেন্দ্র করে পর্যটন গড়ে উঠেছে।
ম্যাথু হার্ট

ম্যাথু নরম্যান হার্ট (; জন্ম: ১৬ মে, ১৯৭২) ওয়াইকাতোর হ্যামিল্টনে জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। ১৯৯৪ থেকে ২০০২ সময়কালে নিউজিল্যান্ড ক্রিকেট দলের অন্যতম সদস্য ছিলেন তিনি।
ঘরোয়া প্রথম-শ্রেণীর ক্রিকেটে নর্দার্ন ডিস্ট্রিক্টসের প্রতিনিধিত্ব করেছেন। দলে তিনি মূলতঃ বামহাতে অর্থোডক্স স্পিন বোলিং করতেন। এছাড়াও, বামহাতে নিচেরসারিতে ব্যাটিং করতেন ম্যাথু হার্ট।
১৭ ফেব্রুয়ারি, ১৯৯৪ তারিখে পাকিস্তানের বিপক্ষে টেস্ট অভিষেক ঘটে ম্যাথু হার্টের। ১৯৯৪ থেকে ১৯৯৬ সময়কালে নিউজিল্যান্ডের সদস্যরূপে ১৪ টেস্টে অংশগ্রহণের সুযোগ পেয়েছেন। এ সময়ে ২৯ উইকেট দখল করেছেন। তন্মধ্যে, দক্ষিণ আফ্রিকার বিপক্ষে একবার পাঁচ-উইকেট লাভের কৃতিত্ব প্রদর্শন করেছেন ম্যাথু হার্ট। জোহেন্সবার্গের ওয়ান্ডারার্স স্টেডিয়ামে স্বাগতিক দক্ষিণ আফ্রিকার বিপক্ষে নিজস্ব সপ্তম টেস্টে ৫/৭৭ বোলিং পরিসংখ্যান দাঁড় করিয়েছিলেন।
১৩টি একদিনের আন্তর্জাতিকে অংশ নিয়ে ১৩ উইকেটের সন্ধান পেয়েছেন। তিনি। ১৯৯৪ সালে ওয়েস্ট ইন্ডিজের বিপক্ষে দূর্দান্ত ক্রীড়াশৈলী প্রদর্শন করেছেন ম্যাথু হার্ট। ভারতের ফতুর্দা নেহরু স্টেডিয়ামে ৫/২২ বোলিং পরিসংখ্যান গড়ে তৎকালীন নিউজিল্যান্ডীয় নতুন রেকর্ড স্থাপন করেন। ১৯৯৪ থেকে ২০০২ সাল পর্যন্ত তার ওডিআই খেলোয়াড়ী জীবন চলমান ছিল। দূর্বল ক্রীড়াশৈলী প্রদর্শনের কারণে ড্যানিয়েল ভেট্টোরি তার স্থলাভিষিক্ত হন।
১৯৯৫ সালে দক্ষিণ আফ্রিকা সফরে ভবিষ্যতের অধিনায়ক স্টিফেন ফ্লেমিং ও দলীয় সঙ্গী ডিওন ন্যাশের সাথে কানাবিস সেবনের অভিযোগে দল থেকে বহিষ্কৃত হন।
খেলায় স্বাভাবিক ক্রীড়াশৈলী প্রদর্শন ও উদ্যমতা হারানোর কারণে ৩৩ বছর বয়সে ২০০৫ সালে প্রথম-শ্রেণীর ক্রিকেটকে বিদায় জানান। তার ভাই রবি হার্ট নর্দার্ন ডিস্ট্রিক্টস নাইটস ও নিউজিল্যান্ড দলের পক্ষে উইকেট-রক্ষক হিসেবে খেলেছেন।
জর্জা স্মিথ

জর্জা স্মিথ (জন্ম ১১ জুন, ১৯৯৭) হলেন ইংল্যান্ডের ওয়েস্ট মিডল্যান্ডস প্রদেশের ওয়ালশাল শহর থেকে আগত একজন ইংরেজ গায়িকা। তিনি নিজেস্ব স্বাধীনভাবে কয়েকটি একক এবং ২০১৬ সালে "প্রজেক্ট ১১" নামে একটি ইপি বা ছোট অ্যালবাম প্রকাশ করেছেন। ২০১৮ সালে তিনি ব্রিট ক্রিটিকস চয়েজ অ্যাওয়ার্ড-বিভাগে ব্রিট অ্যাওয়ার্ড জয় করেন।
জর্জা স্মিথ, ব্রিটিশ র‍্যাগে রেকর্ড লেবেল "ট্রোজান রেকর্ড বক্সসেটস", মার্কিন গায়ক এবং গীতিকার কার্টিস মেফিল্ড এবং জ্যামাইকান গায়ক ডোমিয়ান মার্লে-এর মত গায়কদের মানের সমাহার শুনে বড় হন এবং মাধ্যমিক স্কুলে পড়াকালীন সময়ে একজন ধ্রুপদী গায়িকা হিসেবে প্রশিক্ষণ লাভ করেন। তিনি সঙ্গীতের যৌথ সংগঠন "অগহর্স" এর একজন সদস্য ছিলেন, এবং অনলাইনের মাধ্যমে সঙ্গীত প্রকাশ করা শুরু করেন। স্মিথের বাবার জন্ম হয়েছিল ইংল্যান্ডের গ্লোসেস্টার শহরে, এবং "সেকেন্ড নাইছা" নামক একটি নিও সৌউল দলের একজন সদস্য ছিল।
স্মিথের প্রথম একক "ব্লু লাইটস"সাউন্ডক্লাউড-এ আপলোড করা হয়, ২০১৬ সালের জানুয়ারী মাসে, যখন তার বয়স ছিল মাত্র ১৮ বছর, পরবর্তীতে এই এককটিকে অনুসরণ করে "এ প্রিন্স" সাহায্যে ইংরেক-আইরিশ গায়ক মেভরিক সাব্রে এবং "হোয়্যার ডিড আই গো?" প্রকাশ করেন, সেই সময়ে জনপ্রিয় মার্কিন ম্যাগাজিন এন্টারটেইনমেন্ট উইলি-এ প্রদর্শিত একটি প্রবন্ধে জনপ্রিয় কানাডিয়ান র‍্যাপার ড্রেইক-কে তার সেই সময়ে তার প্রিয় এককটির কথা বলা হলে, তিনি স্মিথের এককটি বেছে নেন। ২০১৬ সালের শেষের দিকে, তিনি তার কাজ করা প্রথম ইপি ৪টি একক সংবলিত "প্রজেক্ট ১১" প্রকাশ করেন, এটিতে তিনি বিভিন্ন বিষয় এবং বিভিন্ন সঙ্গীতের ধরন অন্তর্ভুক্ত করেন। এর মধ্যে তার "ব্লু লাইটস" গানটি "সেরা গান" বিভাগে ২০১৬ সালের মেবো অ্যাওয়ার্ড-এর জন্য মনোনয়ন পায়।
২০১৭ সালে, কানাডিয়ান র‍্যাপার ড্রেইক'এর নতুন অ্যালবাম "মোর লাইফ" এর দুটি এককে স্মিথকে কন্ঠ দিতে দেখা যায়। ঐ একই মাসে তিনি, তার নতুন একক "বিউটিফুট লিটল ফুলস" আন্তর্জাতিক নারী দিবস-এ প্রকাশ করেন। গানটির শিরোনামটি জনপ্রিয় মার্কিন লেখক স্কট ফিটসজেরার্ড-এর ১৯২৫ সালের লিখিত উপন্যাস দ্য গ্রেটেস্ট গেটসবাই-এর সাথে সম্পর্কযুক্ত, এবং গানের ভিডিওটিতে স্মিথকে ইংল্যান্ডের লন্ডন শহরে অবস্থিত রিভোলি বলরুম (বল নাচ করার স্থান)-এ গান পরিবেশন করতে দেখা যায়, এছাড়াও তাকে তাকে সমাজের বিভিন্ন স্তরের মানুষের বিভিন্ন চরিত্রে অভিনয় করতে দেখা যায়।
২০১৭ সালে তিনি "সেরা নারী" বিভাগে মোবো অ্যাওয়ার্ডস-এর জন্য মনোনীত হন এবং ২০১৮ সালে তিনি "ব্রিট সমালোচদের পছন্দনীয় পুরস্কার" বিভাগে ব্রিট অ্যাওয়ার্ড জিতে নেন।
স্মিথ মার্কিন র‍্যাপার মস ডেফ থেকে মার্কিন গায়িকা লওরেন হিল এবং ইংরেজ ইলেকট্রনিক দল দ্য স্ট্রিটস-এর প্রভাববিশিষ্ঠ। তার গভীর কন্ঠস্বরের ধরনকে জনপ্রিয় ইংরেজ গায়িকা এ্যামি ওয়াইনহাউজ, জনপ্রিয় মার্কিন গায়িকা রিহান্না, লওরেন হিল এবং ইংরেজ গায়িকা এফকেএ টুইগস্-এর সাথে তুলনা করা হয়।
মালনীছড়া চা বাগান

মালনীছড়া চা বাগান হল বাংলাদেশের সিলেট জেলায় অবস্থিত একটি চা বাগান। এটি উপমহাদেশের সবচেয়ে প্রাচীন চা বাগান। মালনীছড়া চা বাগান বাংলাদেশ তথা উপমহাদেশের বৃহত্তম এবং সর্বপ্রথম প্রতিষ্ঠিত চা বাগান। ১৮৫৪ সালে লর্ড হার্ডসন ১৫০০ একর জায়গার উপর এটি প্রতিষ্ঠা করেন।
এই চা বাগানটি সিলেট আন্তর্জাতিক বিমানবন্দর থেকে স্বল্প দূরত্বে অবস্থিত।
১৬৫০ সালে চীনে প্রথম চা উৎপাদন শুরু হয়। দেশটির বুদ্ধিজীবীদের প্রতিদিনকার জীবনের ৭টি কাজের একটি ছিল চা পান। তার প্রায় ২০০ বছর পরে ১৮৫৪ সালে 
ভারতীয় উপমহাদেশের সিলেটেই প্রথম চা উৎপাদন শুরু হয়। চায়ে অভ্যস্ত হয়ে পড়ে ব্রিটিশ আর বাংলাদেশিরা। সিলেটের মালনীছড়া চা বাগান থেকেই উপমহাদেশে চা চাষের গোড়াপত্তন। এরপর দেড় শতাব্দীর মালনীছড়া বহু ইংরেজ, পাকিস্তানি ও বাংলাদেশি ব্যবস্থাপকের হাত ঘুরে ১৯৮৮ সাল থেকে এখনও ব্যক্তিগত মালিকানায় রয়েছে। শ্রীমঙ্গলকে চায়ের দেশ বলা হলেও সিলেটের এই চা বাগান থেকেই চা চাষের গোড়াপত্তন। যা এখন ইতিহাস ও ঐতিহ্যের অংশ। সাবেক মার্কিন রাষ্ট্রদূত কে টমাস প্লেন থেকে নেমে বাগানের রাস্তা দিয়ে যাওয়ার পথে বলেছিলেন, পৃথিবী এতো সুন্দর যে মালনীছড়া বাগান না দেখলে তা বোঝা যাবে না। শুধু হ্যারি কে টমাস নয়, সিলেটের চা বাগানের সবুজ মায়ায় প্রতিদিন জড়ো হন হাজার হাজার দেশি বিদেশি পর্যটক।
সিলেট শহরের খুব কাছেই এই চা বাগানটি সবুজ ঘেরা অনিন্দ্যসুন্দর। প্রায় আড়াই হাজার একর ভূমিস্বত্ব সীমানায় উঁচু-নিচু টিলার পর টিলায় ভরা চা বাগানটি। রয়েছে এক হাজার দুইশ একর জমি, রাবার আবাদের জন্য সাতশ একর জমি এবং কারখানা, আবাসন, বৃক্ষ, বনজঙ্গল জুড়ে বাকি জমিটুকু। দু’টি পাতা একটি কুঁড়ির দেশে এসে যারা খুব অল্প সময়ে খুব সুন্দর কোনো সবুজের গালিচায় হারিয়ে যেতে চান তাদের জন্য অনন্য মালনীছড়া চা বাগান। দেশের মোট চায়ের ৯০ শতাংশই উৎপন্ন হয় সিলেটে। এজন্য সিলেটকে দুটি পাতা একটি কুঁড়ির দেশ ও বলা হয়। ওপরে বড় বড় ছায়া বৃক্ষ। নিচে আধো আলো আধো ছায়ার সবুজ চাদর। যেন শৈল্পিক কারুকাজ। সিলেটের চা-বাগানের এ প্রাকৃতিক দৃশ্য পর্যটকের মন ছুঁয়ে যায়। ১৫০০ একর জায়গার ওপর অবস্থিত উপমহাদেশের প্রথম চা বাগান মালনীছড়ায় পর্যটকদের কাছে আরেক বিস্ময়। সিলেটের চায়ের রঙ, স্বাদ এবং সুবাস অতুলনীয়। বর্তমানে বেসরকারি তত্ত্বাবধানে চা বাগান পরিচালিত হয়ে আসছে। চা বাগানের পাশাপাশি বর্তমানে এখানে কমলা ও রাবারের চাষ করা হয়। এই বাগানের পাশেই বিশ্বের অন্যতম সুন্দর স্টেডিয়াম, যেখানে ২০১৪ সালের বিশ্ব টি-২০ খেলা অনুষ্ঠিত হয়। মালনীছড়া চা বাগান ছাড়াও সিলেটে লাক্কাতুরা চা বাগান, আলী বাহার চা বাগান, খাদিম আহমদ টি স্টেট, লালাখান টি স্টেট, বরজান টি স্টেট উল্লেখযোগ্য। চা বাগানের বুক ভেদ করে চলে গেছে দৃষ্টিনন্দন সড়ক। আকাশপথে যারা সিলেটে আসেন তাদের প্রথমেই স্বাগত জানায় এই চা-বাগান। বাগানটির অদ্ভুত সুন্দরের মায়ায় পড়েছিলেন অনেক বিদেশি। গাড়ি থামিয়ে তারা দাঁড়িয়েছেন বাগানের পাশে।বাগানে হাঁটলেই চোখে পড়ছে কমলা, কাঁঠাল ও সুপারি বাগান। এছাড়া ট্যাং ফল, আগর, রাবার চন্দনসহ অনেক ওষুধি-শোভাবর্ধক বৃক্ষ রয়েছে বাগানটিতে।
পূর্বদিকে ঢুকে পড়লে দেখা যাবে হারং হুরং গুহা। মালনীছড়া প্রধান বাংলোর পাশের রাস্তা দিয়ে অন্তত তিন কিলোমিটার পূর্বদিকে গেলেই গুহার দেখা পাওয়া যায়। মালনীছড়া ছাড়াও এখানে রয়েছে লাক্কাতুরা চা বাগান, আলী বাহার টি এস্টেট এবং পশ্চিম দিকে ভেতরে তারাপুর চা বাগান। পূর্বদিকে কালাগুল চা বাগান, আরও পূর্বে চিকনাগুল চা বাগান।
বুরুশাস্কি

বুরুশাস্কি (;(বুরুশাস্কি:)) হলো পাকিস্তানে প্রচলিত একটি বিচ্ছিন্ন ভাষা, যা বুরুশো জাতি দ্বারা উত্তর গিলগিত বালতিস্তানে সবচেয়ে বেশি বলা হয়। এছাড়াও উত্তর কাশ্মীরে কয়েকশ মানুষ এই ভাষায় কথা বলেন। পাকিস্তানের হুঞ্জা নগর জেলা, উত্তর গিলগিত জেলা, গিজরের ইয়াসিন এবং ইশকোমান উপত্যকার মানুষেরা এই ভাষায় কথা বলেন। এদের নিজস্ব এলাকা গিলগিত বালতিস্তান এবং পামির করিডোর এর উত্তরে অবস্থিত। ভারতে শ্রীনগরের হরি পর্বত অঞ্চলের বোতরাজ মহল্লায় এই ভাষাভাষীদের বাস।
এই ভাষার অন্যান্য নামগুলো হলো "বিলতুম", "খাজুনা", "কুঞ্জুত", "ব্রুশাস্কি", "বুরুচাকি", "বুরুচাস্কি", "বুরুশাকি", "বুরুশকি", "ব্রুগাস্কি", "ব্রুশাস", "ওয়ারচিকওয়ার" এবং "মিশাস্কি"।
বুরুশাস্কি ভাষাকে বিভিন্ন আলাদা ভাষা পরিবারে অন্তর্ভুক্ত করার প্রচেষ্টা চালানো হয়েছে, কিন্তু তা অধিকাংশ ভাষাবিদদের দ্বারাই বাতিল করা হয়েছে।
ফলোয়িং বার্জার(১৯৫৬), একটি আমেরিকান হেরিটেজ অভিধান প্রস্তাব রাখেন *abel"apple" হলো "ফল" শব্দটির জন্য একমাত্র প্রাক ইন্দোইউরোপীয় ভাষার পুনঃনির্মিত শব্দ। এটা খুব সম্ভবত বুরুশাস্কির কোনো প্রাচীন রূপ হতে ঋণকৃত। (বুরুশাস্কিতে আপেল এবং আপেল গাছকে "báalt"(বাআল্ত) বলা হয়।)
আরেকটি অনুমান রাখা হয় যে বুরুশাস্কির সাথে উত্তর ককেশীয়, কার্টভেলিয়ান, ইয়েনিসেইয়ান এবং/অথবা ইন্দোইউরোপীয় ভাষাগুলির বংশগত সম্পর্ক রয়েছে, যা ক্ষুদ্রপরিবারে শামিল করার প্রস্তাব দেয়া হয়।
ভাষাবিদ সাদাফ মুন্সী বলেন বুরুশাস্কি সম্ভবত গড়ে উঠেছে আর্যদের দক্ষিণ এশিয়াতে আসার আগে দ্রাবিড়ীয় ভাষাগুলির সাথে। কারণ হিসেব মূর্ধন্য ধ্বনির কথা উল্লেখ করেন।
২০০৮ সালে অ্যাডওয়ার্ড ভাজডার চেষ্টার যুক্ত করা হয়নি, যা মেরিট রুহলেনের দেনে ইয়েনিসেইয়ান ক্ষুদ্র পরিবারকে পুনঃজ্জীবিত করার প্রস্তাবে রাখা হয়, যা ইয়েনিসেইয়ান এবং না-দেনের সাথে সংযুক্ত।
ইসলামে উদারতাবাদ

ইসলামের উদারতাবাদ ও অগ্রগতিবাদে মুসলমানদের অন্তর্ভুক্ত করা হয়েছে যারা ইসলামী জ্ঞানের সংস্কার ও সংস্কারের বিষয়ে উদার চিন্তাধারার একটি উল্লেখযোগ্য অংশ তৈরি করেছে।তাদের কাজকে কখনো কখনো "প্রগতিশীল ইসলাম" হিসেবে অভিহিত করা হয়।
কিছু কিছু ক্ষেত্রে প্রগতিশীল ইসলাম ও উদার ইসলামকে দুটি আলাদা বিষয় হিসেবে দেখানো হয়েছে। ইসলামে উদারতাবাদ নির্ভর করে মুসলমানদের প্রধান ধর্মীয়গ্রন্থ (কুরআন) অন্যান্য ধর্মীয়গ্রন্থ (যেমনঃ হাদীস) এর ব্যাখ্যা বিশ্লেষণের উপর, যে প্রক্রিয়াকে ইজতিহাদ বলা হয়। এটি ছোট উদারতাবাদ থেকে শুরু হয়ে পর্যায়ক্রমে সর্বোচ্চ উদারতাবাদ এ পরিবর্তিত হতে পারে, যেখানে কুরআনের অর্থকে কেবল একটি দ্বৈববাণী হিসেবে বিবেচনা করা হয়, এবং কুরআনের শাব্দিক অভিব্যক্তি হিসেবে বিভিন্ন সময় ও বিভিন্ন প্রেক্ষাপটে নবী মুহাম্মদ এর কাজ কে দেখা যায়। এর ফলস্বরূপ, উদারপন্থী / প্রগতিশীল মুসলমানরা তখন কুরআনের আয়াতগুলোকে অনুকরণীয়ভাবে ব্যাখ্যা করতে পারে বা এমনকি তাদের সরিয়ে দিতে পারে।কিছু উদার মুসলিম মনে করে যে তারা প্রথম উম্মাহর মূলনীতির দিকে ফিরে যাচ্ছে এবং কুরআনের একটি নৈতিক ও বহুত্ববাদী তাত্ত্বিক নীতির প্রতিষ্ঠা তারা করতে চায়। তারা নিজেদেরকে ইসলামী আইনের কিছু ঐতিহ্যগত ও কম উদারনৈতিক ব্যাখ্যা থেকে দূরে রাখে যেগুলোকে তারা সাম্প্রদায়িক মনে করে ও সর্বজনবিদিত বলে মনে করে না। এই সংস্কারমূলক আন্দোলন একেশ্বরবাদ (তাওহীদ) কে মানব সমাজের সংগঠনের মূলনীতি হিসেবে এবং পাশাপাশি ধর্মীয় জ্ঞান,ইতিহাস,আধ্যাত্মিকতা,নন্দনতত্ত্ব,নীতিশাস্ত্র,সামাজিক ব্যবস্থা,অর্থনীতি ও বিশ্বায়নের ভিত্তি হিসেবে ব্যবহার করে।
অনিল ভৌমিক

অনিল ভৌমিক (১৯৩২ — ২০০৮) একজন প্রখ্যাত শিশুসাহিত্যিক। তিনি মূলত তার সৃষ্ট কাল্পনিক চরিত্র ফ্রান্সিস এবং তার বন্ধুদের অ্যাডভেঞ্চার কাহিনীর জন্য বিখ্যাত।
অনিল ভৌমিকের জন্ম হয় ১৯৩২ সালের ব্রিটিশ ভারতের বর্তমান বাংলাদেশের চট্টগ্রামে। তার বাল্যকাল এবং প্রথম যৌবন কেটেছিল ময়মনসিংহ জেলার জামালপুর শহরে। ১৯৫০ খ্রিষ্টাব্দের সাম্প্রদায়ীক দাঙ্গার সময় তিনি দেশত্যাগ করে পশ্চিমবঙ্গে চলে আসেন। এরপর তিনি কেন্দ্রীয় সরকারের অ্যাকাউনটেন্ট জেনারেল অফিসে পেশাগত জীবন শুরু করেন। এরপর তিনি এই চাকরি ছেড়ে শিক্ষকতার পেশা গ্রহণ করেন। তার শিক্ষাগত যোগ্যতা ছিলে এমএ বিটি। তিনি আকাশবাণীতে বিখ্যাত লেখকদের গল্প উপন্যাসের বেতার নাট্যরূপ লিখেছেন। 'পরাশর রায়' এই ছদ্মনামে তিনি আকাশবাণীর তালিকাভুক্ত গীতিকার।
কিশোর বয়সে 'পাঠশালা' পত্রিকায় প্রথম তার 'সে' গল্পটি প্রকাশিত হয়। শিক্ষকতার সময়ে তিনি ছাত্রদের কাছে বলতে শুরু করেন দুঃসাহসী ফ্রান্সিস এবং তার বন্ধুদের গল্প। ছাত্রদের আগ্রহ দেখে তিনি এই গল্পগুলি লেখার পরিকল্পনা করেন। 'শুকতারা' পত্রিকার অন্যতম কর্ণধার ক্ষীরোদ চন্দ্র মজুমদারকে একটি পরিচ্ছেদ লিখে পড়তে দেওয়ার পরে তিনি খুশি হন এবং উৎসাহ দান করেন। এরপর তিনি প্রথম ফ্রান্সিসের কাহিনী 'সোনার ঘণ্টা' সমাপ্ত করেন। এটি শুকতারা পত্রিকায় ধারাবাহিকভাবে প্রকাশিত হয়। এর পরের ফ্রান্সিস কাহিনী 'হীরের পাহাড়'ও শুকতারাতেই প্রকাশিত হয়। এর পরের কাহিনীগুলি প্রকাশে সবথেকে বেশি উৎসাহ দেন 'উজ্জ্বল সাহিত্য মন্দির' প্রকাশনা সংস্থার কর্ণধার কিরীটিকুমার পাল। তিনি ফ্রান্সিসের কাহিনী ছাড়াও আরো কিছু কাহিনী রচনা করেছেন। পরাশর রায় ছদ্মনামে শুকতারায় তার রচিত ত্রয়ী সত্যসন্ধানীর কাহিনী প্রকাশিত হয়।
বাইনারি অনুসন্ধান অ্যালগরিদম

কম্পিউটার বিজ্ঞানে, বাইনারি সার অর্ধ-বিরতি অনুসন্ধান, লগারিদমিক অনুসন্ধান অথবা বাইনার‍ি কর্তন নামেও পরিচিত, একটি অনুসন্ধান অ্যালগোরিদম যা একটি হতে কাঙ্ক্ষিত মানের অবস্থানকে খুঁজে বের করে। বাইনারি অনুসন্ধান প্রথমে অ্যারের মাঝের উপাদানের সাথে কাঙ্ক্ষিত মানটির তুলনা করে; যদি তারা অসমান হয়, তাহলে যে অর্ধে কাঙ্ক্ষিত মানটি নেই তা অপসারণ করা হয় এবং পরিশিষ্ট অংশে অনুসন্ধান চলতে থাকে যতক্ষন পর্যন্ত তা সফল না হয়। যদি অবশিষ্ট অর্ধে সন্ধান না পাওয়া যায়, তাহলে কাঙ্ক্ষিত মানটি অ্যারেতে নেই।
বাইনারি অনুসন্ধান সম্পাদনে সবচেয়ে খারাপ ক্ষেত্রে লাগে, এটি "O"(log "n") সংখ্যক তুলনা করে, যেখানে "n" হচ্ছে অ্যারের উপাদান সংখ্যা, "O" হচ্ছে এবং log হচ্ছে লগারিদম। বাইনারি অনুসন্ধান নির্দিষ্ট ("O"(১)) জায়গা নেয়, যার অর্থ হল অ্যালগোরিদমটি কর্তৃক দখলকৃত স্থান অ্যারের উপাদানসংখ্যার সমান। যদিও দ্রুত অনুসন্ধানের জন্য বিশেষভাবে পরিকল্পিত - যেমন - অনেক কার্যকরভাবে অনুসন্ধান করা যায়, বাইনারি সার্চ বৃহত্তর পরিসরে সমস্যার ক্ষেত্রে প্রয়োগ করা যায়।
যদিও ধারণাটি সাধারণ, সঠিকভাবে বাইনারি সার্চ প্রয়োগের সময়, এটি শেষ হবার শর্তসমূহ ও মধ্যবিন্দু হিসেবের সূক্ষতার ক্ষেত্রে মনোযোগী হতে হয়।
বাইনারি অনুসন্ধানের অনেক রকমফের রয়েছে। বিশেষত, সমান মানের একাধিক অ্যারের ক্ষেত্রে গতি ত্বরান্বিত করে, র অনুসন্ধান সমস্যাসমূহের ধারার কার্যকর সমাধান করে এবং আরও অসংখ্য ক্ষেত্র রয়েছে। ও ভিত্তি বাইনারি সার্চ।
বাইনারি অনুসন্ধান সজ্জিত অ্যারের ওপর কাজ করে। বাইনারি অনুসন্ধান কাঙ্ক্ষিত মানের সাথে অ্যারের মাঝ উপাদানের তুলনার মাধ্যমে শুরু হয়। যদি কাঙ্ক্ষিত মানের সাথে মাঝ উপাদান মিলে যায় তাহলে অ্যারে হতে এর অবস্থান ফেরত আসে। যদি কাঙ্ক্ষিত মান ছোট বা বড় হয় তবে যথাক্রমে অ্যারের নিচের বা উপরের অর্ধে অনুসন্ধান চলতে থাকে এবং বিবেচনা হতে অপর অর্ধ অপসারিত হয়।
টাইম কম্পেক্সিটি - "O"(log "n")
স্পেস - O(1)
আবদুল খালেক (শিক্ষাবিদ)

আবদুল খালেক (জন্ম: ১৯ আগস্ট ১৯৩৭) একজন বাংলাদেশী শিক্ষাবিদ, প্রাবন্ধিক, কলামিস্ট ও রাজনীতিবিদ। তিনি রাজশাহী বিশ্ববিদ্যালয়ের সাবেক উপাচার্য। তিনি সিরাজগঞ্জ জেলার শাহজাদপুরে অবস্থিত করতোয়া কলেজের প্রতিষ্ঠাতা এবং রাজশাহীর নর্থ বেঙ্গল ইন্টারন্যাশনাল ইউনিভার্সিটির প্রতিষ্ঠাতা উপাচার্য।
ক) প্রভাষক, বাংলা বিভাগ, সরকারী এডওয়ার্ড কলেজ, পাবনা, ১৯৬২-১৯৬৪; খ) প্রভাষক, বাংলা বিভাগ, রাজশাহী বিশ্ববিদ্যালয়, ১৯৬৪-১৯৭২; গ) সহকারী অধ্যাপক, বাংলা বিভাগ, রাজশাহী বিশ্ববিদ্যালয়, ১৯৭২-১৯৮৩; ঘ) সহযোগী অধ্যাপক, বাংলা বিভাগ, রাজশাহী বিশ্ববিদ্যালয়, ১৯৮৩-১৯৮৯; ঙ) প্রফেসর, বাংলা বিভাগ, রাজশাহী বিশ্ববিদ্যালয়, ১৯৮৯-২০০২।
ক) উপাচার্য, নর্থ বেঙ্গল ইন্টারন্যাশনাল ইউনিভার্সিটি, রাজশাহী ২০১৪ থেকে ২০২২; খ) উপাচার্য, রাজশাহী বিশ্ববিদ্যালয় ৩-১২-৯৭ থেকে ৪-৮-৯৯; গ) উপাচার্য (ভারপ্রাপ্ত), রাজশাহী বিশ্ববিদ্যালয় ১৭-২-৯৭ থেকে ২-১২-৯৭; ঘ) উপ-উপাচার্য, রাজশাহী বিশ্ববিদ্যালয় ৭-১০-৯৬ থেকে ১৬-২-৯৭; ঙ) ডীন, কলা অনুষদ, রাজশাহী বিশ্ববিদ্যালয় ২১-১-৯৫ থেকে ৬-১০-৯৬; চ) সভাপতি, বাংলা বিভাগ, রাজশাহী বিশ্ববিদ্যালয় ১৯৮৬-১৯৮৯; ছ) হাউস টিউটর, শেরে বাংলা হল, রাজশাহী বিশ্ববিদ্যালয় ১৯৭২-১৯৭৫; জ) ভারপ্রাপ্ত প্রক্টর, রাজশাহী বিশ্ববিদ্যালয় ১৯৬৯-১৯৭০; ঝ) সহকারী প্রক্টর, রাজশাহী বিশ্ববিদ্যালয় ১৯৬৭-১৯৬৯; ঞ) সদস্য, পরিচালনা পরিষদ/সিন্ডিকেট, বিআইটি/ রুয়েট, রাজশাহী-১৯৯৭-২০০১; ট) সদস্য, শিক্ষানীতি প্রণয়ন কমিশন ১৯৯৭-১৯৯৮; ঠ) সদস্য, জাতীয় বেতন কমিশন ১৯৮৪-১৯৮৫; ড) সদস্য, রাজশাহী বিশ্ববিদ্যালয় সিনেট ১৯৮৩-১৯৮৯; ঢ) সদস্য, কার্যনির্বাহী পরিষদ, বাংলা একাডেমী ১৯৮৬-১৯৮৮; ণ) সদস্য, এশিয়াটিক সোসাইটি বাংলাদেশ ১৯৯৮-২০০০; ত) উপাচার্য, কুইন্স ইউনিভার্সিটি, ঢাকা ২০০৯-২০১১।
খালেক একজন যশস্বী শিক্ষাবিদ। তিনি চতুর্ভাষিক; তিনি বাংলা, ইংরেজি, সংস্কৃত ও চীনা ভাষায় পারদর্শী; এই সুবাদে তিনি চারটি সাহিত্যে ব্যুৎপত্তি অর্জনকারী। তিনি প্রথমে পাবনা এ্যাডওয়ার্ড কলেজের বাংলার প্রভাষক দায়িত্ব পালন করেন। অতঃপর রাজশাহী বিশ্ববিদ্যালয়ের বাংলা বিভাগে পরপর সহকারী অধ্যাপক, সহযোগী অধ্যাপক ও প্রফেসর ছিলেন।
গণচীন সরকারের স্কলারশিপে ড. খালেক ১৯৬৫ সালে চীনের পিকিং বিশ্ববিদ্যালয়ে তার পিএইচ.ডি. ডিগ্রি করার কথা ছিল। কিন্তু একটি ডিপ্লোমা নিয়ে তাকে দেশে প্রত্যাবর্তন করতে হয়। ১৯৬৬ সালে চীনে সাংস্কৃতিক বিপ্লব আরম্ভ হয়। সাংস্কৃতিক বিপ্লব কর্তৃক সৃষ্ট অর্থনৈতিক অস্থিতিশীলতার কারণে ড. খালেককে ডিপ্লোমা দিয়ে দেশে ফেরত পাঠানো হয়।
পরিবেশ (বায়োফিজিক্যাল)

পরিবেশ শব্দটির উৎপত্তি জার্মান শব্দ "environ" থেকে, যার অর্থ en অর্থে in অর্থাৎ মধ্যে এবং viron অর্থে circuit অর্থাৎ পরিবেষ্টন। অর্থাৎ পরিবেশ বলতে পরিবেষ্টনকারী পারিপার্শ্বিক অবস্থাকে বোঝায়। বায়োফিজিক্যাল পরিবেশ হচ্ছে, কোনো সজীব উপাদানকে ঘিরে সজীব এবং নির্জীব উপাদান বা পপুলেশনের উপস্থিতি। সুতরাং উপাদানগুলোর টিকে থাকা, উন্নতি সাধন এবং বিবর্তনের উপর প্রভাব বিস্তার করে এমন সকল জিনিসই বায়োফিজিক্যাল পরিবেশের অন্তর্ভুক্ত। বায়োফিজিক্যাল পরিবেশ আণুবীক্ষণিক থেকে বৈশ্বিক মাপকাঠিতে বিভিন্ন ধরনের হতে পারে। এটা নিজ বৈশিষ্ট্যের ভিত্তিতেও বিভক্ত হতে পারে। উদাহরণস্বরুপ সামুদ্রিক পরিবেশ, বায়ুমন্ডল এবং স্থলজ পরিবেশ অন্তর্ভুক্ত করা যায় । বায়োফিজিক্যাল পরিবেশের সংখ্যা অগণিত, বলতে গেলে প্রত্যেকটি সজীব উপাদানেরই নিজস্ব পরিবেশ রয়েছে।
বায়োফিজিক্যাল পরিবেশের সংক্ষিপ্ত রূপ হিসেবে কখনো কখনো পরিবেশ পরিভাষাটি ব্যবহৃত হয়, যেমনঃ যুক্তরাজ্যের পরিবেশ সংস্থা। "পরিবেশ" কথাটি মানবিক সম্পর্কের কিছু ক্ষেত্রে বৈশ্বিক পরিবেশের প্রতিনিধিত্ব করে। 
বেঁচে থাকা সকল জীবকে অবশ্যই নিজেদের পরিবেশের পরিস্থিতির সাথে খাপ খাইয়ে নিতে হয়েছে। তাপমাত্রা, আলো, আর্দ্রতা, মাটির পুষ্টি উপাদান ইত্যাদি সকলেই যেকোনো পরিবেশে যেকোনো প্রজাতিকে প্রভাবিত করে।  জীবন শুধু পরিস্থিতি অনুযায়ী বিভিন্ন রূপে পরিমার্জিত হয়। আমাদের গ্রহের ইতিহাসে কিছু দীর্ঘমেয়াদী পরিবর্তন বেশ গুরুত্ব বহন করে- যেমন বায়ুমন্ডলে অক্সিজেন নিগম। প্রকৃয়াটি অক্সিজেন নিরপেক্ষ আণুবীক্ষণিক জীবের  মাধ্যমে কার্বন ডাই অক্সাইডের ভাঙনের মাধ্যমে সংঘটিত হয়। আণুবীক্ষণিক জীবগুলো তাদের বিপাকে কার্বন ব্যবহার করে এবং অক্সিজেনকে বায়ুমন্ডলে  মুক্ত করে দেয়। এই মহা অক্সিজেনিকরণ  ঘটনাটি অক্সিজেন নির্ভর উদ্ভিদ ও প্রাণীর উন্মেষ ঘটায়। অন্যান্য মিথস্ক্রিয়াগুলো আরো তাৎক্ষণিক এবং সরল, যেমন সংলগ্ন বিরান অঞ্চলের তুলনায় তাপমাত্রা চক্রের উপর বনাঞ্চলের মৃদুকরণ প্রভাব।
পরিবেশ বিজ্ঞান হচ্ছে বায়োফিজিক্যাল পরিবেশের অভ্যন্তরীণ মিথস্ক্রিয়া বিষয়ক অধ্যয়ন। এই বৈজ্ঞানিক বিষয়ের একটি অংশ হচ্ছে পরিবেশের উপর মানুষের প্রভাব সংক্রান্ত অনুসন্ধান। জীববিজ্ঞানের একটি শাখা এবং পরিবেশ বিজ্ঞানের অংশ ইকোলজিকে মাঝে মাঝে মানব-প্রবৃত্ত প্রভাব বলে ভুল করা হয়। পরিবেশ বিষয়ক অধ্যয়ন একটি বৃহত্তর একাডেমিক বিভাগ, যা পরিবেশের সাথে মানুষের মিথস্ক্রিয়া সংক্রান্ত নিয়মানুগ ও প্রণালীবদ্ধ অধ্যয়ন করে। এটি অধ্যয়নের একটি বড় ক্ষেত্র, যাতে প্রাকৃতিক পরিবেশ, নির্মিত পরিবেশ এবং সামাজিক পরিবেশ অন্তর্ভুক্ত।
পরিবেশবাদ একটি বিস্তৃত সামাজিক এবং দার্শনিক আন্দোলন, যার একটি বড় অংশ বায়োফিজিক্যাল পরিবেশের উপর মানুষের খারাপ প্রভাব হ্রাস এবং ক্ষতিপুরণের চেষ্টা করে। পরিবেশবিদদের উদ্বেগের বিষয়গুলো সচরাচর প্রাকৃতিক পরিবেশের সাথে সম্পর্কিত, সাথে আরো গুরুত্বপূর্ণ হচ্ছে জলবায়ূ পরিবর্তন, প্রজাতি বিলুপ্তি, দূষণ এবং পূর্ণবিকশিত বনাঞ্চল ধ্বংস।
সম্পর্কিত একটি গবেষণায় বায়োফিজিক্যাল পরিবেশের অধ্যয়নে ভূতাত্ত্বিক তথ্যবিজ্ঞান অন্তর্ভুক্ত হয়েছে।
Miller, G. Tyler (1995). Environmental science. California: Wadsworth. <nowiki>ISBN 0-534-21588-2</nowiki>.
McCallum, Malcolm L.; Gwendolynn W. Bury. "Google search patterns suggest declining interest in the environment". Biodiversity and Conservation. doi:10.1007/s10531-013-0476-6.
কালিমান্তান

কালিমান্তান বা ইন্দোনেশীয় বোর্নিও হচ্ছে বোর্নিও দ্বীপের ইন্দোনেশীয় অংশ। এটি দ্বীপটির ৭৩% এলাকাজুড়ে বিস্তৃত। বোর্নিও দ্বীপের অ-ইন্দোনেশীয় অংশে রয়েছে ব্রুনাই এবং পূর্ব মালয়েশিয়া। অবশ্য, ইন্দোনেশীয় "কালিমান্তান" শব্দটি দ্বারা বোর্নিও দ্বীপের সমগ্র অংশকে নির্দেশ করে।
"কালিমান্তান" নামটি, যা প্রায়শই "ক্লেমান্তন" হিসেবেও পড়া হয়, যেটি সংস্কৃত শব্দ "কালামান্তাহা" থেকে উদ্ভূত, যার অর্থ "জ্বলন্ত আবহাওয়ার দ্বীপ", বা খুব গরম তাপমাত্রার দ্বীপ, যা দ্বীপটির গরম এবং আর্দ্র ক্রান্তীয় জলবায়ুকে বর্ণনা করে। এটি দুটি শব্দ "কাল" (সময়, মৌসুম, পর্যায়কাল) এবং "মন্থন" (স্ফুটন, প্রজ্বলন) থেকে এসেছে। "কলামন্থন" শব্দটি "কালামান্তন" উচ্চারণে পড়া হয়, এভাবে স্থানীয় লোকেরা এটিকে "ক্লেমান্তনে" পরিণত করেছে।
ইন্দোনেশীয় অঞ্চলে দ্বীপটি ৭৩% পরেছে, ৬৯.৫% (২০১০-এর ইন্দোনেশিয়ার আদমশুমারি অনুযায়ী ১৩,৭৭৩,৫৪৩জন) জনসংখ্যা অনুসারে। বর্নিয় দ্বীপের অ-ইন্দোদেশীয় অংশটি ব্রুনাই (৪,০০,০০০) এবং পূর্ব মালয়েশিয়া (৫৬,২৫,০০০) নিয়ে গঠিত, যা পরবর্তীতে সাবাহ রাষ্ট্র, সারাওয়াক রাষ্ট্র এবং লাবুয়ান যুক্তরাষ্ট্রীয় অঞ্চল গঠন করে। ইন্দোনেশীয় এলাকায় এই অঞ্চলটিকে ইন্দোনেশীয় ব্রুনিয় নামেও ডাকা হয়।
কালিমান্তনের মোট এলাকা ।
কালিমান্তান পাঁচটি প্রদেশে বিভক্ত। ২৫ অক্টোবর ২০১২ সাল পর্যন্ত কালিমান্তানে চারটি প্রদেশ ছিল, যখন পূর্ব কালিমান্তান ভেঙ্গে উত্তর কালিমান্তান হওয়ার আগ পর্যন্ত।
অমনিগ্লট

অমনিগ্লট() হল একটি অনলাইন বিশ্বকোষ, যা বিভিন্ন ভাষা এবং লেখন পদ্ধতি নিয়ে তৈরি।
অমনিগ্লট শব্দটি ল্যাটিন উপসর্গ অমনি(অর্থ সমস্ত) এবং গ্রীক শব্দ গ্লট(অর্থ জিহ্বা) থেকে এসেছে।
এই ওয়েবসাইটটি ১৯৯৮ সালে ভাষাবিদ সায়মন অ্যাগার চালু করেন। প্রথমে তিনি এটিকে ওয়েব ডিজাইন এবং অনুবাদের ওয়েব সাইট হিসেবে চালু করেন। তার সংগৃহীত ভাষা এবং লেখন পদ্ধতি সম্পর্কিত তথ্যগুলি জমা হতে হতে এটিকে একটি বিশ্বকোষে রূপান্তরিত করে।
২০১৭ সাল পর্যন্ত এতে ১০০০ এর উপরে ভাষা এবং লিপি নিয়ে বিস্তারিত লেখা আছে।
গুরু রনধাওয়া

গুরু রনধাওয়া (জন্ম: ৩০ আগস্ট ১৯৯১) হলেন ভারতের পাঞ্জাবের গুরুদাসপুরের একজন গায়ক ও গীতিকার। রনধাওয়া তার জনপ্রিয় গান "হাই রেটেড গ্যাব্রু", "সুট", "ইয়ার মোড় দো", "পাটোলা", "ফ্যাশন" এবং "লাহোর"-এর জন্য অধিক পরিচিত। ২০১৭ সালে তিনি ইন্ডিয়ান প্রিমিয়ার লিগের (আইপিএল) উদ্বোধনী অনুষ্ঠানে গান পরিবেশন করেছিলেন। সম্প্রতি তিনি তার হিন্দি মিডিয়াম চলচ্চিত্রে "সুট সুট" গানের মাধ্যমে বলিউডে অভিষেক করেছেন।
ইরানের ইসলামীকরণ

মুসলিমদের পারস্য বিজয় এর মাধ্যমেই ইরানের ইসলামীকরণের যাত্রা শুরু হয়। এটি একটি দীর্ঘ প্রক্রিয়া ছিল। সমগ্র জনগোষ্ঠীর একটা বড়ো অংশ ইসলামকে ধীরে ধীরে গ্রহণ শুরু করে, যদিও বাকিরা ইসলামকে প্রত্যাখ্যান করতো। অপরদিকে ইরানিরা কিছু নির্দিষ্ট প্রাক-ইসলামী প্রথা মেনে চলতো এবং নিজেদেরকে ইসলামী ভাষা, সংস্কৃতি, ও আইন কানুনের সাথে মানিয়ে চলতো। অবশেষে এই দুই রীতিনীতি এবং প্রথা একীভূত হয়ে "ইরানি ইসলামী" রূপলাভ করে।
ইরানের ইসলামীকরণের ফলে ইরান সমাজের রাজনৈতিক, সাংস্কৃতিক , ও বৈজ্ঞানিক কাঠামোতে এক বড়ো ধরনের পরিবর্তন এসেছিলো। নবগঠিত মুসলিম সমাজের প্রধান উপাদান হয়ে উঠে শিল্প, ফার্সী সাহিত্য, ঔষধ ও দর্শন। হাজার বছরের ঐতিহ্য ও সভ্যতার একীভূতকরণ , পারস্যের সমৃদ্ধি এবং সংস্কৃতির প্রধান ক্ষেত্র তৈরীকরণের মাধ্যমে তৎকালীন সময়টা ইরানের ইসলামী স্বর্ণযুগ হিসেবে খ্যাতি লাভ করে।
সাসানীয় সাম্রাজ্য এর ইসলামী বিজয়ের পরে, উমাইয়া রাজবংশ এর ৯০ বছরের দীর্ঘ শাসনকালে, আরব বিজয়ীরা তাদের সাম্রাজ্যে প্রাথমিক ভাষা হিসেবে আরবি ভাষা আরোপ করতে চেয়েছিলো। হাজ্জাজ বিন ইউসুফ তার সাম্রাজ্যে ফার্সি ভাষার বিস্তার হোক এটা পছন্দ করতেন না, তিনি আরবি ভাষাকে ইরানের দাপ্তরিক ভাষা হিসেবে ব্যবহারের আদেশ দেন।
আবু আল-ফারাজ আল-ইসফাহানী এবং আবু রায়হান আল বিরুনি এর গ্রন্থসমূহে উমাইয়াদের আমলে জোরপূর্বক পারস্য সংস্কৃতি চাপিয়ে দেয়ায় তাদের দুই অথবা তিন শতাব্দী পতনের বর্ণনা পাওয়া যায়।
শ্রেষ্ঠ প্রধান চরিত্রে অভিনেতা বিভাগে বাফটা পুরস্কার

শ্রেষ্ঠ প্রধান চরিত্রে অভিনেতা বিভাগে বাফটা পুরস্কার হল ব্রিটিশ একাডেমি অফ ফিল্ম অ্যান্ড টেলিভিশন আর্টস প্রদত্ত একটি চলচ্চিত্র পুরস্কার, যা চলচ্চিত্রে কেন্দ্রীয় ভূমিকায় অসামান্য অভিনয়ের জন্য চলচ্চিত্র অভিনেতাদের প্রদান করা হয়। ১৯৫২ থেকে ১৯৬৭ এর মধ্যে ব্রিটিশ এবং ব্রিটিশ ছাড়া অন্য অভিনেতাদের মধ্যে দুটো আলাদা পুরস্কার দেওয়া হতো, কিন্তু ১৯৬৮ সালে দুটো পুরস্কার একত্রিত করে একটি পুরস্কার প্রদান শুরু হয়। বর্তমান নামে এই পুরস্কারটি দেওয়া হচ্ছে ১৯৯৫ সাল থেকে।
এই বিভাগে প্রথমবার পুরস্কৃত হন রাফ রিচার্ডসন ব্রিটিশ অভিনেতা হিসেবে এবং মার্লোন ব্র্যান্ডো বিদেশি অভিনেতা হিসেবে। পিটার ফিঞ্চ এই বিভাগে সর্বাধিক পাঁচবার পুরস্কার লাভ করেন। সাম্প্রতিক বিজয়ী অ্যান্থনি হপকিন্স "দ্য ফাদার" (২০২০) চলচ্চিত্রে আর্থার ফ্লেক / জোকার চরিত্রে অভিনয়ের জন্য এই পুরস্কার লাভ করেন।
 পল স্কোফিল্ড ১৯৬৬ সালের একাডেমি পুরস্কার আয়োজনে শ্রেষ্ঠ অভিনেতার পুরস্কার লাভ করেন।
সিডনি পোয়াটিয়ে

সিডনি পোয়াটিয়ে ( ; ২০ ফেব্রুয়ারি ১৯২৭ – ৬ জানুয়ারি ২০২২) ছিলেন একজন বাহামীয় অভিনেতা, চলচ্চিত্র পরিচালক, লেখক ও কূটনীতিক। ১৯৬৪ সালে "লিলিস অব দ্য ফিল্ড" চলচ্চিত্রে অভিনয়ের জন্য তিনি প্রথম বাহামিয় ও প্রথম কৃষ্ণাঙ্গ অভিনেতা হিসেবে শ্রেষ্ঠ অভিনেতা বিভাগে একাডেমি পুরস্কার ও গোল্ডেন গ্লোব পুরস্কার লাভ করেন। ১৯৬৭ সালে তিনি "টু স্যার, উইথ লাভ", "ইন দ্য হিট অব দ্য নাইট" এবং "গেজ হুজ কামিং টু ডিনার" নামে আরও তিনটি ব্যবসাসফল চলচ্চিত্রে অভিনয়ের মধ্য দিয়ে সে বছরের শীর্ষ বক্স-অফিস তারকা হয়ে ওঠেন। ১৯৯৯ সালে আমেরিকান ফিল্ম ইনস্টিটিউটের করা ২৫ জন সেরা ধ্রুপদী হলিউড চলচ্চিত্র অভিনেতার তালিকায় তিনি ২২তম স্থান অধিকার করেন।
পোয়াটিয়ে পরিচালিত চলচ্চিত্রসমূহ হল "আ পিস অব দ্য অ্যাকশন", "আপটাউন স্যাটারডে নাইট", "লেট্‌স ডু ইট অ্যাগেইন, এবং "ঘোস্ট ড্যাড"। ২০০২ সালে "একজন শিল্পী ও মানুষ হিসেবে অনন্য অবদানের জন্য" তাকে একাডেমি সম্মানসূচক পুরস্কার প্রদান করা হয়।
১৯৭৪ সালে রাণী দ্বিতীয় এলিজাবেথ তাকে নাইট উপাধিতে ভূষিত করেন। ১৯৯৭ থেকে ২০০৭ সাল পর্যন্ত তিনি জাপানে বাহামিয় দূত হিসেবে দায়িত্ব পালন করেন। ২০০৯ সালের ১২ আগস্ট রাষ্ট্রপতি বারাক ওবামা মার্কিন যুক্তরাষ্ট্রের সর্বোচ্চ বেসামরিক সম্মাননা প্রেসিডেন্সিয়াল মেডেল অব ফ্রিডম প্রদান করে। ২০১৬ সালে চলচ্চিত্রে আজীবন অবদানের জন্য তাকে বাফটা ফেলোশিপ প্রদান করা হয়।
সিডনি পোয়াটিয়ে ১৯২৭ সালের ২০শে ফেব্রুয়ারি ফ্লোরিডা অঙ্গরাজ্যের মায়ামি শহরে জন্মগ্রহণ করেন। তিনি ইভলিন (জন্মনাম ওটেন) এবং রেজিনাল্ড জেমস পোয়াটিয়ের সাত সন্তানের মধ্যে সর্বকনিষ্ঠ। তার পিতা রেজিনাল্ড একজন বাহামীয় কৃষক, যার ক্যাট আইল্যান্ডে একটি খামার ছিল। তার পরিবার টমেটো ও অনান্য দ্রব্যাদি বিক্রি করতে মায়ামি শহরে যেত। তার পিতা নাসাউতে ক্যাব চালক হিসেবেও কাজ করেছেন। পোয়াটিয়ে তার পিতামাতার মায়ামি ভ্রমণকালে অপ্রত্যাশিতভাবে জন্মগ্রহণ করেন। তিনি তার জন্মের নির্দিষ্ট সময়ের তিনমাস আগেই জন্মগ্রহণ করেন এবং ধারণা করা হচ্ছিল তিনি বাঁচবেন না, কিন্তু তার পিতামাতা তার স্বাস্থ্যের উন্নতির জন্য তিনমাস মায়ামিতে অবস্থান করেন। পোয়াটিয়ে তৎকালীন ব্রিটিশ রাজের উপনিবেশ বাহামায় বেড়ে ওঠেন। মার্কিন যুক্তরাষ্ট্রে তার জন্মগ্রহণের কারণে তিনি মার্কিন নাগরিকত্ব লাভ করেন।
পোয়াটিয়ে ১৯৫০ সালের ২৯শে এপ্রিল জুয়ানিতা হার্ডির সাথে বিবাহবন্ধনে আবদ্ধ হন। ১৯৬৫ সালে তাদের বিবাহবিচ্ছেদ ঘটে। তাদের চার কন্যা রয়েছে, তারা হলেন বেভারলি, পামেলা, শেরি ও জিনা। পোয়াটিয়ে ১৯৫৬ সালে নিউ ইয়র্ক অঙ্গরাজ্যের ওয়েস্টচেস্টারের মাউন্ট ভার্ননে বসবাস শুরু করেন, যদিও তার পরিবার হাডসন নদীর তীরবর্তী স্টুইভেস্যান্টে বসবাস করত। পোয়াটিয়ে ১৯৫৯ সাল থেকে নয় বছর অভিনেত্রী ডাইঅ্যান ক্যারলের সাথে সম্পর্কে জড়িত ছিলেন। তিনি ১৯৭৬ সালের ২৩শে জানুয়ারি কানাডীয় অভিনেত্রী জোয়ানা শিমকুসের সাথে বিবাহবদ্ধনে আবদ্ধ হন। তারা ১৯৬৯ সালে "দ্য লস্ট ম্যান" চলচ্চিত্রে কাজের সুবাদে একে অপরের সাথে পরিচিত হন। এই দম্পতির দুই কন্যা রয়েছে, তারা হলেন আনিকা ও সিডনি তামিয়া। ছয় কন্যা ছাড়াও পোয়াটিয়ের আট নাতী-নাতনী এবং তিনি প্র-প্রৌত্র রয়েছে। ২০১৯ সালে বাহামায় হারিকেন ডোরিয়ান আঘাত হানলে পোয়াটিয়ে পরিবারের ২৩ জন আত্মীয়-স্বজনকে খুঁজে পাওয়া যায়নি।
আত্মজীবনী
পোয়াটিয়ে তিনটি আত্মজীবনীমূলক বই লিখেছেন:
ইতিহাসবেত্তা অ্যারাম গুডসুজিয়ান পোয়াটিয়েকে নিয়ে একটি জীবনী লিখেন, যার নাম "সিডনি পোয়াটিয়ে: ম্যান, অ্যাক্টর, আইকন"।
পোয়াটিয়ে "মোনতারো কেইন" নামক একটি উপন্যাস লিখেন, যা ২০১৩ সালের মে মাসে প্রকাশিত হয়।
পোয়াটিয়ে সম্পর্কিত চলচ্চিত্র
ট্রেভর হাওয়ার্ড

ট্রেভর ওয়ালেস হাওয়ার্ড-স্মিথ (ইংরেজি: Trevor Wallace Howard-Smith; ২৯ সেপ্টেম্বর, ১৯১৩ - ৭ জানুয়ারি, ১৯৮৮) ছিলেন একজন ইংরেজ অভিনেতা। মঞ্চে কর্মজীবন শুরুর পর তিনি "ব্রিফ এনকাউন্টার" (১৯৪৫) ও "দ্য থার্ড ম্যান" (১৯৪৯) চলচ্চিত্র দিয়ে তারকা খ্যাতি লাভ করেন। পরবর্তীতে তিনি অসংখ্য জনপ্রিয় চলচ্চিত্র ও টেলিভিশন নাটকে অভিনয় করেন। তিনি ১৯৫৮ সালে "দ্য কি" চলচ্চিত্রে অভিনয়ের জন্য শ্রেষ্ঠ ব্রিটিশ অভিনেতা বিভাগে বাফটা পুরস্কার লাভ করেন।
হাওয়ার্ড ১৯১৩ সালের ২৯শে সেপ্টেম্বর কেন্টের ক্লিফটনভিলে জন্মগ্রহণ করেন। তার মাতা মেবল গ্রে ওয়ালেস এবং পিতা আর্থার জন হাওয়ার্ড। তার পিতা লন্ডনের লয়েডসে বীমা লেখক ছিলেন। ফলে ট্রেভর তার প্রথম আট বছর তিনি বিশ্বব্যাপী ভ্রমণ করেন। তিনি ক্লিফটন কলেজে পড়াশুনা করেন এবং সেখান থেকে নাটকে বৃত্তি নিয়ে রয়্যাল একাডেমি অব ড্রামাটিক আর্টে (রাডা) ভর্তি হন। ১৯৩৩ সালে প্রথম বর্ষ শেষে রাডার "মাচ অডো অ্যাবাউট নাথিং" নাটকে বেনেডিক্ট চরিত্রে অভিনয়ের জন্য তাকে তার শ্রেণীর সেরা অভিনেতা হিসেবে নির্বাচন করা হয়। রাডায় পড়াকালীন তিনি গেট থিয়েটারের "রিভল্ট ইন আ রিফর্ম্যাটরি" (১৯৩৪) নাটক দিয়ে পেশাদারী কর্মজীবন শুরু করেন।
পড়াশুনা শেষ হওয়ার পর তিনি নিয়মিত মঞ্চে অভিনয় শুরু করেন। তিনি স্ট্রাটফোর্ড আপন অ্যাভনে শেরিডানের "দ্য রাইভাল্‌স"-এর কয়েকটি শোতে অভিনয় করেন এবং দুই বছর ধরে চলা "ফ্রেঞ্চ উইদাউট টিয়ার্স" নাটকের মূল মঞ্চায়নে অভিনয় করেন।
যদিও দ্বিতীয় বিশ্বযুদ্ধকালীন ব্রিটিশ সেনাবাহিনীর রয়্যাল কর্পস অব সিগন্যালে তার সাহসী কাজের গল্প ছড়িয়ে পড়লে তিনি তার সমসাময়িক অভিনয়শিল্পী ও ভক্তকুলের কাছে সম্মানিত হন, পাবলিক রেকর্ড অফিসের নথিতে প্রকাশিত হয় যে তাকে মানসিক চাঞ্চল্যের কারণে এবং "মানসিকভাবে বিপর্যস্ত ব্যক্তিত্বের জন্য" তাকে ১৯৪৩ সালে ব্রিটিশ সেনাবাহিনী থেকে ছাড়পত্র দেওয়া হয়েছিল। এই ঘটনা প্রথম প্রকাশিত হয় ২০০১ সালে পিটার ওয়েন প্রকাশিত টেরেন্স পেটিগ্রিউয়ের লেখা হাওয়ার্ডের জীবনী থেকে। প্রথমদিকে হাওয়ার্ডের বিধবা স্ত্রী অভিনেত্রী হেলেন চেরি এই বিষয়টি অস্বীকার করেন। পরবর্তীতে দাপ্তরিক নথি প্রকাশিত হলে তিনি দ্য ডেইলি টেলিগ্রাফকে জানান যে হাওয়ার্ডের মা দাবী করেন হাওয়ার্ড মিলিটারি ক্রসধারী ছিলেন। তিনি আরও বলেন যে হাওয়ার্ডের সম্মানসূচক মিলিটারি রেকর্ড ছিল এবং "লজ্জিত হওয়ার মত কিছু ছিল না।"
হাওয়ার্ড হেপাটিক ও যকৃতের সির্হোসিসে আক্রান্ত হয়ে ১৯৮৮ সালের ৭ জানুয়ারি বার্নেটের আর্কলিতে মৃত্যুবরণ করেন। মৃত্যুকালের তার বয়স হয়েছিল ৭৪ বছর।